text:
E tatau ea ona galulue fafine i tofiga faafaifeau / folafola? O le a le aʼoaʼoga a le Tusi Paia e uiga i le galuega a fafine i le galuega a le Atua?
Fesili: E tatau ea ona galulue fafine i tofiga faafaifeau / folafola? O le a le aʼoaʼoga a le Tusi Paia e uiga i le galuega a fafine i le galuega a le Atua?
Tali: Ou te manatu o se mataupu lea ua sili ona fe'ese'esea'i ai le toatele i totonu o ekalesia i ona po nei, o le tulaga lea i fafine o loo auauna e ala i tofiga faa faifeau / folafola i totonu o le galuega a le Atua. O se manatu la ua tula'i mai, e taua tele le le iloiloina o lea mataupu e fa'asagatau ai tane i fafine. O loo iai fafine e talitonu e le tatau ona auauna ni fafine i tofiga Faifeau ma o loo faatapula'aina e le Tusi Paia tulaga e galulue ai fafine -- ae o loo iai foi tane ua talitonu e mafai ona auauna fafine i tofiga folafola ma e le o faatapulaaina galuega a fafine i le galuega a le Atua. E le o se mataupu lea e faa'au'au i fafine. O le o se mataupu lea e faasagatau ai tane i fafine pe taʼuleaogaina ai se tasi. O le mataupu ina ia suʼesuʼe ma faamatala auʼiliili ai le aʼoaʼoga a le Tusi Paia.
E faapea le upu ua tusia i le I Timoteo 2:11-12, "Ia a'oa'oina le fafine, a ia le tautala o ia, ma ia usiusitai lava. Aua ou te le tuuina atu i se fafine ia a'oa'o atu, pe pule i le tane, a ia nofo faalologo lava." I totonu o le Ekalesia, ua tofitofiina e le Atua matata eseese i tane faapea ma fafine. O fuafuaga ia na faataʼatia mai le amataga i le taimi na faia ai e le Atua le uluaʼi tagata (I Timoteo 2:13) ma le ala na ofi mai ai le agasala i le lalolagi (2 Timoteo 2:14). O le Atua, e ala mai i tusitusiga a le Aposetolo o Paulo, o Ia lava ua faatapula'aina le auaunaga a fafine ina ia le aofia ai le faifeau, aua o loo aʼafia ai ma le folafolagaina o le upu, le aʼoaʼoina, atoa ma le pulea o tane.
E tele na'ua le "faasea" i le tuuina o fafine e galulue i le galuega a le Atua / poo fafine ua galulue i tofiga faifeau. O se faasea lauiloa o le faatapula'aina lea e Paulo o fafine ina ia 'aua ne'i a'oa'o, ae i le ulua'i seneturi o le tele ia o fafine ua a'oa'oina. Ae ui i lea, e le o ta'ua i le I Timoteo 2:11-14 se tulaga e tau i a'oa'oga faa falea'oga. Afai sa taulia tulaga o a'oa'oga e aiaina ai tofiga o le galuega a le Atua, e toatele la so'o o Iesu e le au. O lona lua o faasea lauiloa e faapea ua faatapula'aina e Paulo na o fafine o le Ekalesia i Efeso ina ia 'aua ne'i a'oa'o atu (o le I Timoteo sa tusia mo Timoteo, le faifeau o le Ekalesia i Efeso). O le nu'u o Efeso sa lauiloa ona o le malumalu o Tiana, le atua fafine o Eleni / faapea Roma. O fafine sa uluulu iai tapua'iga e faia ia Tiana. Ae peita'i, o le tusi o le I Timoteo e le o ta'ua ai Tiana, ma e le o ta'ua foi e Paulo see tapua'iga ia Tiana e faapea o lea le mafua'aga o tapula'a o loo tusia i le I Timoteo 2:11-12.
O lona tolu o faasea lauiloa e faapea o loo tusi mai Paulo ona o tane ma a latou ava, ae le o tane ma fafine fa'alaua'itele. O upu Eleni o loo i le I Timoteo 2:11-14 e mafai ona faatatau i tane ma a latou ava. Ae ui i lea, o le poutu o upu nei o loo faasino tonu i tane ma fafine. E le gata i lea, o upu Eleni lava ia e tasi o loo faaaogaina foi i fuaiupu e 8-10 o loo i luga a'e. Pe na o tane ea e sisii lima le agasala, ma ia le ita, ma ia le masalosalo (fuaiupu 8)? E na o ava ea e teuteu i lofu e onomea ai, ma faia galuega lelei, ma tapua'i i le Atua (fuaiupu 9-10)? Ua ou leai atu. O fuaiupu e 8-10 o loo manino lava le tusia faa laua'itele i tane atoa ma fafine, e le na o tane ma a latou ava. E le o iai se tulaga i fuaiupu e 11-14 o loo foliga mai ai ua suia ia na o tane ma a latou ava.
E iai foi la le faasea fai soo i lea lava faapupulaga e faasino i fafine o loo uumia tofiga faa faifeau /pe failauga e faatatau ia Miriama, Tepora, Ulata, Pisila, Fipe, ma isi fafine - o fafine o loo ta'ua i le Tusi Paia sa galulue i tofiga ta'ita'i. O e o loo faasea e le o tagataga'i i niisi tulaga taua. A vaai ia Tepora, e na o ia lava le faamasino fafine sa galue i lea tofiga faatasi ma faamasino tane e 13. O Ulata foi, na o ia lava le perofeta fafine sa filo ai i le tele na'ua o perofeta tane o loo ta'ua i le Tusi Paia. E pau lava le pi'itaga o Miriama ona o ia o le tuafafine o Mose ma Arona. O fafine sa sili ona ta'uta'ua i Taimi o Tupu o Atalia ma Iesepela - o la'ua foi e le'i avea ma faata'ita'iga faaleagaga e aoga mo nai niisi fafine o loo tula'i mai i tofiga ta'ita'i.
I le Tusi o Galuega, mataupu e 18, o loo faafeiloai mai ai Pisila ma Akula o ni tagata galulue faamaoni mo Keriso. E muamua ona ta'ua le igoa o Pisila, e tau foliga mai ai o loo faasilia le "maua'a" o ana galuega nai lo lana tane. Ae ui i lea, e le o faapea ua a'afia Pisila i se galuega e le o tutusa ma le a'oa'oga i le I Timoteo 2:11-14. Sa avea e Pisila ma Akula le tagata Iutaia e igoa ia Apolo e nofo i le la fale, ma ua la'ua faamatala atili atu ai ia te ia ala tonu o le Atua (Galuega 18:26).
I le Roma 16:1, e tusa po ua lauiloa Fipe ona o ia o le "tiakono fafine" ae e le o se "auauna" - e le o ta'ua faapea sa faia'oga Fipe i le ekalesia. "O le a'oa'o atu" o le agava'a tatau lea mo toeaiina, ae le o tiakono (I Timoteo 3:1-13; Tito 1:6-9). O toeaiina / epikopo / tiakono o loo faamatonuina mai, ia avea ma "tane a le fafine e toatasi," "e iai ana fanau e faatuatua," ma "e le'i ta'ua i latou ua ulavavale pe soli i tulafono." E le gata i lea, i le I Timoteo 3:1-13 ma le Tito 1:6-9, o lo'o faaaogaina ai le nauna malosi e faasino tonu le itupa o tane ma e faaaogaina i na o tofiga o toeaiina / epikopo / tiakono.
O le faatulagaina o le faatonuga o loo tusia i le I Timoteo 2:11-14 e manino lelei ai lava le "mafua'aga" o lea mataupu. E amata le fuaiupu e 13 i le upu "Aua" ma o loo ta'ua ai iina le "mafua'aga" o a'oa'ga a Paulo i fuaiupu e 11-12. 'Aisea e le tatau ai ona a'oa'o ai fafine pe tofia foi i latou e pulea ni tane? Aua - "ua muamua ona faia o Atamu, ae mulimuli Eva. E le'i 'olegia foi Atamu, a ua 'olegia le fafine." O lea lava le mafua'aga. Na mua'i faia e le Atua Atamu ona Ia faia lea o Eva e fai ma "fesoasoani" mo Atamu. O le faagasologa lea o le foafoaga o loo faatinoina i le lalolagi atoa ma tagata o aiga taitasi (Efeso 5:22-33) ae maise foi le ekalesia. O le 'olegiaina o Eva ua mafua ai ona le tofia o fafine e fai ma faifeau pe fai ma pule faaleagaga i tane. Ua avea foi ma mea ua talitonu ai niisi, e le tatau ona a'oa'o ni fafine leaga e 'olegia gofie. E eseese mafaufauga ona o lea talitonuga...ae afai e 'olegia gofie fafine, 'aisea la ua faatagaina ai i latou e a'oa'o le fanau (o e e pelogia gofie foi) ma isi foi fafine (e faigofie atu ona pelogia)? E le tatau i fafine ona a'oa'o pe pulea faaleagaga ni tane ona sa 'olegia Eva. Ona o lea, ua tofia ai e le Atua tane e pule faaleagaga ma mua'i faia'oga i totonu o ekalesia.
E faaeaina fafine i meaalofa o le fatu'aiga, alofa, a'oa'o atu ma fesoasoani. O le tele ia o galuega a ekalesia e faamoemoe tele i fafine. E le faatapula'aina fafine i totonu o ekalesia i talosaga po'o le perofeta ane (I Korinito 11:5), ae na o le faia'oga faaleagaga e pulea ai tane. E le o faasaina foi e le Tusi Paia nai fafine mai le faaaogaina o meaalofa a le Agaga Paia o loo ia te i latou (I Korinito mataupu e 12). O tina, e faapei foi o tane, ua e faamalolosi i isi, ma faata'ita'i fua o le Agaga (Kalatia 5:22-23), ma ia ta'uta'u atu le Tala Lelei i e o leiloa (Mataio 28:18-20; Galuega 1:8; I Peteru 3:15).
Ua faau'uina e le Atua na o tane latou te auauna i tofiga o fai'oga faaleagaga ma ia pule i totonu o ekalesia. E le faapea ona e sili le faia'oga a tane, ae maualalo fafine pe itiiti foi lo latou malamalama (e le o lea le mafua'aga). O le tali faigofie lava, o le fa'atulagaina lea e le Atua le faagaoioiga o tulaga i totonu o ekalesia. O tane latou ua faamautuina faata'ita'iga faaleagaga - i o latou olaga ma a latou upu. A o fafine latou te uumia galuega e le o iai se pule. O loo faamalosia fafine ina ia latou a'oa'oina isi fafine (Tito 2:3-5). E le o faatapula'aina fafine e le Tusi Paia mai le le a'oa'oina o fanau. E pau lava le galuega o loo faatapula'aina ai fafine o le a'oa'oina lea ma pulea tane. I le vaaiga faale mafaufau o loo a'afia ai iina ma auaunaga a fafine i tofiga faa faifeau / a'oa'o. E le faaitiitia ai le taua o fafine, i soo se itu, ae e avatu ai ia te i latou ni galuega patino lava e tala feagai ma meaalofa ua faau'uina ai i latou e le Atua.
Toe taga'i i le itulau ua faaliliuina i le gagana Samoa
E tatau ea ona galulue fafine i tofiga faafaifeau / folafola? O le a le aʼoaʼoga a le Tusi Paia e uiga i le galuega a fafine i le galuega a le Atua?


c: text/html

text:
Fautua Ward i se aiga e tausi le filemu
O le tausiga o le filemu ma le nonofo fealofani i le va o aiga e lua, o le autu lea o le feau na momoli atu e le afioga i le alii faamasino o John Ward II i sui o le aiga o Toilolo, ina ua sainia sa latou maliliega ma le malo i le vaiaso na te’a nei, ma fa’amuta ai se fe’ese’esea’iga na tula’i mai i lo latou va ma le aiga o Aniseko.
Na fa’ailoa foi e Ward e fa’apea, ana fa’apea e matuia atu ni manu’a na a’afia ai le isi aiga, e ono matuia foi se fa’asalaga a le fa’amasinoga e tu’uina atu i nisi o i latou.
O se vevesi na tulai mai i le va o le aiga o Toilolo ma Aniseko i Futiga i le vaiaso i ona tua atu, na mafua ai ona loka i le to’ese i Tafuna nisi o ia aiga, na aofia ai tagata e toalima mai le aiga o Toilolo.
O lea vevesi na mafua mai ina ua oso le taavale a Taoipu Toilolo i luga o se ta’ifau a le aiga o Aniseko, ma tulai mai ai loa se misa tele i le va o aiga ia e lua, ina ua toe foi mai Taoipu o lo o faatali atu tagata o le aiga o Aniseko mo ia.
O le vaiaso na te’a nei na taliaina ai e le Fa’amasinoga Fa’aitumalo se maliliega ua sainia i le va o sui e to’alima o le aiga o Toilolo ma le malo, lea e pei ona tali ioe ai Taoipu i le moliaga o le fa’ao’olima i le tulaga tolu, ae o le isi vaega e to’afa e aofia ai Matagisila Toilolo, Linda Toilolo, Allen Toilolo ma Dolly Toilolo ua tali ioe i le moliaga mama o le faatupu vevesi i nofoaga faitele.
Na faatoese Taoipu i luma o le faamasinoga e tusa ai o le mea na tupu, ma ia tautino ai e faapea, na te lei iloaina ua oso lana taavale i luga o se ta’ifau i le taimi na alu atu ai i le faleoloa, peitai ina ua toe foi mai, sa ia vaaia ai tagata o le aiga o Aniseko o loo faatali atu i luga o le auala ia te ia ma ma’a, laau ma a’upega
Na taua e le isi sui o le aiga o Toilolo o Matagisila le tele o se lesona ua aoaoina e le latou aiga talu mai le faalavelave na tupu, ma ua fesoasoani atili ai mo le faaleleia o faaiuga ma mafaufau i taimi e tutupu ai faafitauli faapenei.
Sa faailoa e Matagisila i le faamasinoga, o tagata o le latou aiga e le o ni tagata faatupu vevesi, ae o tagata latou te tausia le filemu, peitai o le faalavelave na tulai mai i lea aso e le masani ai tagata o le latou aiga.
Na faailoa e Ward ia i latou e toalima na molia, e le o se faaiuga sa’o lo latou faia o se faaiuga i lo latou lava malosi, aua o loo i ai leoleo o le latou matafaioi lea o le fesoasoani e faafilemu ni vevesi faapea e tulai mai.
“Ua avea le ta’ifau ma auala ua tulai mai ai le vevesi i le va o aiga e lua, ma e ono mafai ona oo atu i se isi tulaga e sili atu ona matuia,” o le saunoaga lea a le alii faamasino.
“Ae ana faapea e matuia atu ni manu’a na oo ia i latou na aafia, e le na o ni masina e mafai ona loka ai outou i le falepuipui, ae mafai ona ta’i tausaga,” o le saunoaga lea a Ward ma ia fautuaina ai loa i latou ua molia ina ia tausi le filemu i totonu o le latou aiga i soo se taimi.
E ui o lea ua tautino le aiga o Toilolo ua latou aoaoina se lesona taua mai le mea sa tupu, peitai na saunoa Ward, e manaomia lava nisi aoaoga faa faufautua e fesoasoani atili ai ia te i latou, ina ia mafai ai ona taofia i latou mai lo latou toe aafia i faalavelave faapenei i le lumanai.
E tai 30 aso sa manatu le faamasinoga e faasala ai i latou uma nei i le toese, peitai ua faamalumalu lea faasalaga, ae o le a faanofovaavaaia i latou i lalo o poloaiga a le faamasinoga, e aofia ai lo latou totogiina o sala tupe tai $100 a le tagata i totonu o le 30 aso, o se tasi lea o tuutuuga o a latou faanofovaavaaia e tai 12 masina.
Ae talu ai o Linda Toilolo na malaga mai i le pemita 30 aso, ua poloaina ai o ia ina ia ona tuua le teritori ma aumau ai i fafo atu mo le umi e 12 masina o lana faanofovaavaaia.
Ua fautuaina foi e le faamasinoga i latou uma nei ina ia aua nei o latou toe taumafai e faafesootai le aiga o Aniseko i soo se taimi.

robotstxt: allowed

filter: keep


text:
Pasia Senate I’ugafono fa’avae ai le SSIC
Ua pasia e le Maota Maualuga i le taeao ananafi sa latou iugafono e faavae ai se Komiti Suesue a le Senate (SSIC), e gafa ma le iloiloina o mataupu tau tupe ma gaioiga a le malo, lea e le o manino lelei i ai le Fono Faitulafono.
O nisi o mataupu o lo o ta’ua i lenei i’ugafono o le a aofia i le su’esu’ega a le SSIC e aofia gaioiga a le malo ma galuega o lo o faia i totonu o Matagaluega, Ofisa, Komiti ma Komisi e aofia ai ma le tupe o le litaea a tagata faigaluega a le malo ma le faletupe o Atina’e a Amerika Samoa, mo ni pulega e le tusa ai ma le tulafono.
O le fa’ai’uga e fa’avae loa le SSIC na pasia i se talanoaga a le Senate i le vaiaso i ona tua atu, ina ua fa’atulai e le alii peresetene ia Gaoteote Palaie Tofau le manatu, ua tatau loa ona tuuina mai le iugafono e faatulai ai le SSIC lea na faaulu i le tausaga e 2009, peitai sa fai i ai se fautuaga e taoto sei i ai se taimi.
Na fa’amanino e Gaoteote i luma o Senatoa e faapea, e le o manatu e faavae le SSIC ina ia suesue ai se tagata ma tusitusilima po o ai ua sese sana gaioiga, ae o le agaga maualuga, ia mafai ona faamanino ai nisi o mataupu tau tupe e le o malamalama lelei i ai le Fono.
Na lagolagoina uma e afioga i Senatoa le manatu ina ia tuuina mai loa i totonu le iugafono e faapasia ma faavae ina ai loa le SSIC.
I se vaega o le iugafono o loo taua ai e faapea, o le tulaga vaivai i le puleaina o tupe, o loo fai pea lea ma pogai malosi e faavaivaia ai le faatinoga lelei e mafai e le malo o Amerika Samoa e tautua ai ona tagata.
O se faataitaiga e aofia ai tupe e soona faaalu, femoumoua’i o mea tau tupe i le falema’i, atoa ai ma le siisii pea lea i luga o le tau o le ulia ma le suavai, o tulaga faaletonu i fale ma le siosiomaga, faatupulaia o solitulafono i totonu o le malo, faapea ai ma le taofia o le galueaina lea o le tamaoaiga ma pisinisi.
O le le tausisi i tulafono talafeagai faapea ai ma le le faaaogaina o faiga tau pulega ina ia mautinoa ai le tausisia o tulafono, ua saga faaopoopo ma unaia ai le galue le faamaoni ma ua avea ma itu ua afaina ai ma alagatupe feterale ma le lotoifale, ma sosolo atu ai lava i solitulafono ma faiga faapiopio.
Ina ia mafai ona faailoa tino tulaga faapenei ma le soona faama’imauina o meatotino atoa ai ma le le tausisi i tulafono, ua a’e ai se tofa i le Maota Maualuga ina ia tagai i gaioiga al e malo, o ana pulega o galuega, ma mulimulitai i tulaga faapaketi faapea ai tulaga tau tupe uma i le malo, ma le faamoemoe ia mafai ai ona faaleleia auala e faatinoina ai galuega tau tupe, ma toe faafoi le faatuatuaina e tagata o mataupu e faatatau i le malo.
E to’afitu sui o le SSIC e tofia mai e le alii peresetene o le Senate, e aofia ai ma le taitai komiti ma lona sui taitai.
O galuega o le a faatinoina e le komiti suesue a foaia ai le faia o tusi samania o faamaumauga a le malo, faila, faamaumauga, tusutisiga ma isi lava faamaumauga e manaomia mo galuega a le komiti pe a talafeagai ai.
O le umi e nofoia ai le komisi suesue e mo le taimi o le nofoaiga lona 32 a le Fono Faitulafono, sei vagana ua vave faamuta poo le faaopoopoina foi lea o nisi aso pe afai e manaomia.
O suesuega foi a le komiti o le a faaauau pea lava i taimi o tauaofiaga masani a le fono, poo nisi foi taimi e aofia ai ma tauaofiaga faapitoa.
O lenei iugafono o loo saini uma ai afioga i alii ma tamaitai Senatoa.


text: Malo lava eleele,ia ou te leiloa poo o oe o le afafine o Liu Matagi,o lo'u igoa o nila o lo'u tama o Fuiono Senio,o le tama o lo'u tama o Auvaa Esekielu o lona tina o Filo,pe e te silafiaina,na ou matua ane lava o le faaiu lea o lo'u tama o loo alu ai,na ou fesili lea iai ae fai mai o lona tama Auvaa ia lea foi matou te faaiu uma ai,ae ua ou te'i i lo'u sue atu o le igoa Auvaa ae maua mai ai oe,ia pei o le ala lea o le tali atu i le message sa ou lauina,o lea ou te iai i niu sila i Weligitone,ou te leiloa pe sa'o lou iloa poo o oe lea e nofo i Aukilani pe leai,ia ae manatu o lea avea lenei mea ma le ta feiloaiga,ae alofa tele atu mo oe ma le aiga,soifua Nila


text:
E faafiafiaina ma mitamita le tele o mātua Samoa i tulaga lelei o alo ma fanau i totonu o aoaoga. O nisi o alo Samoa o loo tulimatai nei e avea ma taitai sinia o le Aoga Maualuga a Woodridge State Hight School 2014. Pei lava ona silafia ua maoae le finafinau o alo o le atunuu i tulaga i aoaoga, e lē gata iunivesete ae faapea foi aoga maualuluga, o iina e faafailele mai ai se lumanai manuia o le solosolo lelei o le soifua a o avea ma talavou ma le agai atu ina tagata matua. O le susuga ia Johnathan Mafoe o ona mātua o Eseta ma Faga Mafoe o (Tanugamanono ma Toamua) ma le tamaitai o Tai Ioane Marzhew o lona tina o Alataua Ioane Marzhew mai Tuanai ma Nofoalii, ma o nisi o nei o fetu pupula o alo ma fanau Samoa i le tausaga 2014 i totonu o lea foi aoga.
Isi Tala mai AUKILANI
- Mau tulaga alo Samoa i faailoga o musika a Niu Sila
- Faaiuina 3 aso mafutaga faaolaola agaga Weymoth Full Gospel
- Faamavae le lalolagi ia Jonah Tali Lomu
- O a‘u o le Samoa Moni i la‘u Gagana
- Saili Tausala & Manaia a le Heart of Worship
- Faamalosiau le Praise Factor i tagata mo le Atua
- E Lē mo Nei ae mo a Taeao
- Lou Aiga, Nuu ma lau Ekalesia o lou tofi mai le Atua
- Iuga lelei suega Kolisi Otahuhu
- Taoto mai le ata o galuega lelei mo le Maota o Samoa i Magele
- Sauni le South Seas e faatau i tua le Tua‘oi Part 2
- Faaauau galuega alofa a le Toomaga i Aukilani
- Talia lelei le sāvali a le Ekalesia EFKS Leauvaa
- Eseese gagana a ua tino e tasi i le fusi o le faaipoipoga
- Tapena Leiataualesa Taupau Oliva mo se manuia o Aiga i le Tai
- Tufaga faailoga Manurewa Youth Workers Network Inc
- E manatua pea i ana galuega lelei
- Faataulaga lona ola ina ia laveai isi
- Ua muta le Mafutaga i le Tino ae Olaola pea Galuega Lelei
- Faamanuiaina Eddie Tuiavii i le Master of Public Policy


text:
Totogi tupe o malaga ae fiu e su’e le pule o le ofisa malaga
O lo o su’esu’eina nei e le malo feterale ia se ali’i Samoa e suafa ia Calliope ‘Ope’ Saaga ma lana kamupani, ua fa’aigoaina o le ‘Performing Hawai’i Tours’, mo le taliaina o se tinoitupe e silia ma le afa miliona, ae e le’i fa’atino tiute na mafua ai ona maua lea tupe.
I se ripoti a le Asosi o Vaega Fa’asalalau a Amerika (AP), i le vaiaso ua mavae, na fa’aalia ai le le taunu’u o se faigamalaga a le fa’aili a le aoga maualuga o le Southside i Fort Smith i le setete o Arkansas, ina ua mae’a ona uaea mai e le fa’aili se tinoitupe e silia ma le $250,000 ia Saaga ma lana ofisa, ae maua ifo, ua fiu e su’e Saaga.
E iai fo’i seisi fa’aili o lo o tupu ai foi lenei fa’afitauli, i le setete i Missouri, e pei ona ta’ua e le ta’ita’i fa’aili o Chris Church mai i le aoga maualuga a Willard, e pe a ma le $360,000 le latou tupe na uaea mai foi ia Saaga ma lona ofisa, ae peita’i, e o’o mai i le taimi nei, e le o mautonu pe taunu’u le latou malaga.
O fa’aili uma nei e lua, sa fuafua e faimalaga mai i Hawaii pe a malolo a’oga a le fanau i le masina fou. Na ta’ua i le ripoti a le AP e fa’apea, na taua i se imeli a Saaga, na ia ta’ua ai le sese o ni ana fa’ai’uga sa faia e fa’atatau i le tupe ma o le taimi nei, o lo o ia taumafai e fa’atau uma atu ana aseti i Samoa, ina ia mafai ona toe totogi ai tupe a nei a’oga e lua.
Na talosagaina e Saaga, i totonu o lana imeli, ia le agaga o le loto onosa’i,a’o ia taumafai e toe saili se auala e totogi ai tupe a aumalaga nei e lua.
E le o se taimi muamua lenei na fa’aaoga ai e nei a’oga ia le ofisa o Sa’aga e faatulaga ai a la faigamalaga. O le 2006 ma le 2009 na malaga mai ai le fa’aili a le Southside, i Hawaii, i le fesoasoani malosi a le Performing Hawai’i Tours, ae o leisi fa’aili, na malaga mai i Hawaii i le 2004 ma le 2008.
E tusa ai ma ripoti a se ofisa televise i Honolulu, o le KITV, na ta’ua ai e fa’apea, o Sa’aga o lo o i Samoa ae e le o mautinoa lelei po o fea tonu le nu’u o lo o fa’amautu ai. Ma o lo o i ai se talitonuga o lo o foufou e faimalaga ese ma Apia i se aso lata mai,a e le o mautinoa po o fea o le a faimalaga i ai.
Na ta’ua e le AP i le latou ripoti e fa’apea, ua mae’a ona fa’afeso’ota’i e a’oga e lua o lo o a’afia i lenei mata’upu, ia le vaega a le FBI fa’apea ofisa leoleo i totonu o o latou setete, mo se fesoasoani i lenei mataupu.


text:
Tala moni ae Kailo
E TATAU ONA OU TOE TULA’I - OBAMA
I se saunoaga a le afioga le Peresetene o Amerika, Barrack Obama, ua ia fa’aalia ai, “E tatau lava ona ou toe tula’i mai o le Peresetene i le isi fa’ai’uga o le Palota ua alofaiva nei i ai le Iunaite Setete o Amerika.”
O lana saunoaga lea sa faia i le NBC, ma sa ia manatu ina ia fa’alauiloa lona lea fanoga i le mamalu lautele o le atunu’u, aua e i ai ana galuega ua mae’a avea ma matati’a ma ua alagatatau ai ona toe tula’i mai e avea ma Peresetene o le Malo tele. Ina ua mae’a lana lea saunoaga, ae maua ane loa le fa’ai’uga a le palota fa’ata’ita’i na faia, ua maua e ia le 51% o e na palota, ma o se mea muamua lea ua tupu fa’apea, talu mai le masina o Me 2011.
O le taimi nei, ua fa’ailoa mai e le ABC News fa’atasi ai ma le Washington Post6, e mafai ona manumalo le ali’i peresetene i le sui mai le Repapilikana o Mitt Romney. I le taimi nei, o lo’o fa’atautaia lava kemupeni a le sui mamalu o le Repapilikana i Colorado ma Minnesotta.
Na muamua fa’asalalauina mai lea mana’oga o le afioga le Peresetene ao le’i amatalia le ta’aloga faitaulia o le sailiga o le siamupini o lenei tausaga i le Futipolo, le ta’aloga o le Super Bowl. O le mea moni, ua faia lana saunoaga fa’apitoa lenei, ae ua mae’a ona silafia lelei, ua maua mai fa’amaumauga o i latou ua mafai e lenei faigamalo ona toe fa’afaigaluegaina
Ua mafai ona matou fa’afaigaluegaina le 3.7miliona galuega, i le 23 masina ua te’a nei. Ua mae’a fo’i ona fa’amautu e sili atu galuega ua matou saunia mo i latou e le’i toe faigaluega talu mai le 2005, ma ua tele atu fo’i nei galuega fa’ainisinia ma isi falegaosioloa nai lo le tausaga e 1990, ae o lea e le’i uma aso o lea nofoa’iga.
TAMA’ITA’I FUSU: MO’OMIA MO AM. SAMOA
Ua fa’ailoa mai le tama’ita’i fusu o Thaddine Swift Eagle Johnson mai le a’ai o Niu Ioka i Amerika, ua alu lava i luma lona taumafai i le “Faipele”. Ua molimauina fo’i, e le o se tama’ita’i e tutusa ona uiga ma isi tama’ita’i e to’atele, o ia lea, e matua fiafia lava e taumafai to’atasi, so’o se mea lava i lona olaga, e fiafia lava ia e taumafai ia na maua, ae le tau tu’u se’i i ai sona faia’oga fa’apitoa.
E foliga mai e maua e ia manatu o le itupa o ali’i, ma o le mafuaga fo’i lea ua fiafia ai o ia e tauva i le fusu ma ua tolu ana fusi o fusu’aga ua nofonofo ma ia, ae mautinoa lava e fia maua sona avanoa mo le Olimipeka.
O ia o se tusi ata, ae le’i avea ma se tasi e fusu. E ui la na ola a’e o ia i le a’ai o Queens, Niu Ioka, ae ua nofo nei o ia i Durango, Colorado ma fusu ai, ma toe tusi ai fo’i ma ana ata o le atumauga lauiloa o le Rockies.
I le taimi nei, ua lauiloa ana ata, ae toe atili ona lauiloa o ia i ana fusu’aga ua a’e mai ai o ia ma ana pine e tolu o le Golden Gloves, lea ua atili ona fa’aosofia agaga o tama’ita’i e tauva i fusu’aga.
PA LE FALE GAOSI VAILA’AU MA TOGAFITIGA
O se fale gaosi fuala’au ma vaila’au mo togafitiga i le a’ai o Lahorei Pakisitana, ua fa’ailoa mai ua fa’afuase’ia ona pa ma ua maliliu ai le to’a 10 o tina ma le to’atolu o tamaiti.
O se lipoti aloa’ia mai lea fa’alavelave ua maua ane ai, o le fale lea e le’i lesitalaina mai lona amataga mai, ma e toe fa’afaigaluega ai fo’i tamaiti e le’i uma pulega a matua i o latou soifuaga fa’alemalo fa’avaomalo.
O le afi lea na pa ma ua mu atoa ai le tele o le fale fogafaletolu, ma ua masalomia lava le afuaga o lea afi na pa ona o se kesi na liki. O le tala mai, o lo’o i ai le popolega a i latou na taumafai e fa’aola mai nisi mai lea fa’aletonu, ne’i te’i e to’atele atu nisi e le’i maua tino pe le’i o’o fo’i i ai se taumafaiga e fa’asaoina mai.
saunia; Leua Aiono Frost


text:
Vaega 87
1–4, Ua valoia le taua i le va o Setete i Matu ma Setete i Saute; 5–8, O le a pauu mai i luga o e uma ua nonofo i le lalolagi mala tetele.
1 E Moni, ua faapea ona fetalai mai o le Alii e uiga i taua o le a vave ona oo mai, e amata mai i le fouvalega a aKarolaina i Saute, lea e oo ina iʼu i le oti ma le pagatia o tagata e toatele;
2 Ma e oo mai le taimi o le a sasaʼa mai ai ataua i luga o atunuu uma, e amata mai i le nofoaga lea.
3 Aua faauta, o le a vavae ese Setete i Saute e faasaga i Setete i Matu, ma o le a valaau atu Setete i Saute i isi atunuu, e oo lava i le atunuu o Peretania Tele, e pei ona taʼua, ma o le a latou valaau atu foi i isi atunuu, ina ia puipuia i latou lava e faasaga i isi atunuu; ma ona sasao atu ai lea o ataua i luga o atunuu uma.
4 Ma o le a oo mai, a mavae aso e tele, o le a tutulaʼi aʼe apologa e faasaga i o latou matai, o e o le a faatulaga ma aoaoina mo taua.
5 Ma o le a oo mai foi o toe vaega o e e totoe o le laueleele, o le a latou faatulaga i latou lava, ma o le a matuā feita lava, ma o le a latou faatigaina Nuuese i se faatiga tele.
6 Ma o le a faapea, e ala i le pelu ma le faamasaatoto, ona afaanoanoa e e nonofo i le lalolagi; ma o le a faia ia lagona e e e nonofo i le lalolagi, e ala i eoge, ma mala, ma mafuiʼe, ma faititili o le lagi, ma uila mataʼutia ma le malama foi, le toasa, ma le toatamaʼi, ma le aao iaʼoaʼi o le Atua Malosi Aoao, seia oo ina uma ona faia e le faafanoga ua faatonuina se oiʼuga atoatoa o atunuu uma;
7 Ina ia utu le tagi a le au paia, ma le atoto o le au paia, mai le alu aʼe i taliga o le Alii o eSapaota, mai le eleele, ia tauimasui i o latou fili.
8 O le mea lea, ia outou atutu ai i nofoaga paia, ma aua le masiʼi ese, seia oo mai le aso o le Alii; aua faauta, e evave lava ona oo mai, ua fetalai mai ai le Alii. Amene.


text:
O Iesu o le Atua lava lea? Sa ta'utino ea Iesu o Ia o le Atua?
Fesili: O Iesu o le Atua lava lea? Sa ta'utino ea Iesu o Ia o le Atua?
Tali: E le o tusia i le Tusi Paia se fetalaiga a Iesu ua patino mai, "O A'u o le Atua." Ae e le faapea e le’i ta'utino Iesu o Ia lava o le Atua. O se faata’ita’iga, se'i taga'i i le fetalaiga a Iesu i le Ioane 10:30, "O a'u nei ma le Tama, e tasi lava i ma'ua." I se vaaiga faigofie, e foliga e le o molimau Iesu i Lona itu Atua. Ae se’i taga’i lelei i le tali a tagata Iutaia ia te Ia, "E le se galuega lelei matou te fetogi ai oe, a o le upu leaga; aua o oe o le tagata, a ua e fai oe ma atua" (Ioane 10:33). E malamalama lelei Iutaia i le fetalaiga a Iesu, o Ia o le Atua. I fuaiupu o lo’o soso’o mai ai e le o fa’asa’oina e Iesu ni a latou upu ma fai atu iai, “Ou te le’i fai atu o A’u o le Atua.” O iina tatou te iloa ai o lo'o ta'utino mai Iesu o Ia lava o le Atua, e tusa ma Lana fetalaiga, "O a'u nei ma le Tama, e tasi lava i ma'ua" (Ioane 10:30). O se isi fa'ata'ita'iga o lo'o i le Ioane 8:58, "Ua faapea mai Iesu ia te i latou, sa a'u i ai, a o lei fanau Aperaamo." Ua fetagofi tagata Iutaia i maa e fetogi ia te Ia (Ioane 8:59). Aisea ua manana'o ai tagata Iutaia e fetogi ia Iesu pe afai ua latou talitonu e le o fetu'uina e Iesu le Atua e ala i Lana ta'utinoga, o Ia lava o le Atua?
Fai mai Ioane 1:1 "O le Atua foi le Lokou." Fai mai foi Ioane 1:14 "...Ua liu tino tagata le Lokou." O loo manino lelei ai iina o Iesu o le Atua ua liu tino tagata. Ua ta'utino mai le Galuega 20:28, "...Ia leoleo atu i le Ekalesia a le Atua, ua faatauina e Ia mona i Lona lava toto." O ai na na faatauina le ekalesia i lona lava toto? O Iesu Keriso. Ua ta'utino mai lava le Galuega 20:28 le faatauina e le Atua o le ekalesia i Lona lava toto. O lea la, o Iesu lava o le Atua!
Ua ta'utino lava Toma, le so'o o Iesu fai mai, "Lo'u Alii e, ma lo'u Atua e" (Ioane 20:28). E le'i fa'asa'oina o ia e Iesu. O lo'o fa'amalosi mai ia i tatou le Tito 2:13, ina ia tatou faatalitali atu i le faaalia lea o le pupula o le Atua silisili, o lo tatou Faaola o Iesu Keriso lea (vaai foi i le Peteru 1:1). I le Eperu 1:8 o loo ta'utino mai ai le Tama e uiga ia Iesu, "A ua faapea mai i le Alo, O lou nofoalii, le Atua e, e faavavau faavavau lava lea; o le tootoo o lou malo, o le tootoo o le amiotonu lea."
I le Faaaliga, o loo faatonuina e le agelu le Aposetolo o Ioane ia na o le Atua e ifo iai o ia (Faaaliga 19:10). O loo iai foi isi tusitusiga i le Upu o loo tapua'i ai tagata ia Iesu (Mataio 2:11; 14:33; 28:9,17; Loka 24:52; Ioane 9:38). E le'i vavaoina e Iesu i latou o e tapua'i ia te Ia. Afai e le o Iesu o le Atua, Na te vavaoina tagata ina ia le tapua'i ia te Ia, e pei ona faia e le Agelu i le tusi o Faaaliga. E tele foi fuaiupu ma mataupu o le Tusi Paia o loo faamautuina ai lea itu Atua o Iesu.
O le mea e sili ona taua tatou te iloa ai o Iesu lava o le Atua, o le mautinoa lea o le manatu afai e le o Ia o le Atua, e le mafai la e Lona maliu ona togiola a'i le lalolagi atoa (I Ioane 2:2). Ua na o le Atua e toatasi e mafaia ona totogiina se tau faapenei. Na o le Atua e mafai ona tauaveina agasala a le lalolagi (2 Korinito 5:21), maliu, ma toe tu -- e faamaonia ai Lona manumalo a'ia'i i le agasala ma le oti.
Toe taga'i i le itulau ua faaliliuina i le gagana Samoa
O Iesu o le Atua lava lea? Sa ta'utino ea Iesu o Ia o le Atua?


text:
Usi le faafofoga i le faaliliuga faa-Samoa o le www.GotQuestions.org!
O Tali i fesili o le Tusi Paia
E faamalulu atu, ae e le o mafai i le taimi nei ona talia ni fesili tuuina mai i le gagana Samoa. A mafai ona e tusitusi pe faitau le gagana Peretania, e mafai ona tuuina mai au fesili i le -
http://www.gotquestions.org/Bible-Questions.html.
Sailiili GotQuestions.org Samoa
O loo lisiina i lalo itulau ua uma ona faaliliu i le gagana Samoa:
O le Tala Lelei
Pe faapefea ona ou maua le ola e faavavau?
E faapefea ona ou taliaina le faamagaloga a le Atua mo a’u?
O a ia tulafaono faaleagaga e fa?
O le a le uiga o le Kerisiano ua fanaufouina?
Pe faapefea ona tonu le ma va ma le Atua?
Ua na o Iesu ea le ala i le Lagi?
A ou oti, e iai se ala e mafai ona ou mautinoa ai ua ou sao i le Lagi?
Pe iai ea se ola i talaatu o le oti?
O le a le uiga o le taliaina o Iesu e avea ma ou Faaola?
O a tonu fuafuaga o le faaolataga?
O le a le talitonuga moni mo a'u?
O le a lea Ala Roma e taunu’u i le faaolataga?
O le a le tatalo a le tagata agasala?
O a uiga o le tagata Kerisiano moni?
O lea ua ou talia Iesu ma faatuatua ia te Ia...O le a le isi mea e tatau ona ou faia?
O fesili taua
O soifua le Atua? O a ni mea e iloa ai o loo soifua le Atua?
O ai ea Iesu Keriso?
O Iesu o le Atua lava lea? Sa ta'utino ea Iesu o Ia o le Atua?
O a uiga o le Atua? E faapefea le Atua?
E moni ea le Atua? E faapefea ona ou iloa e moni le Atua?
E moni o le Tusi Paia o le Upu a le Atua?
O le a le faa-Kerisianoina a o le a foi le talitonuga a le Kerisiano?
O le a le uiga o lenei olaga?
E tatau ea i Kerisiano ona usiusitai i tulafono o loo tusia i le Feagaiga Tuai?
E talafeagai ea le itu Atua o Keriso ma le aoaoga a le Tusi Paia?
E ala mai ea le faaolataga i le faatuatua, pe ala mai i le faatuatua ua faaopoopo iai ma galuega?
E faapefea ona ou mautinoa le finagalo o le Atua mo lo'u olaga? O le a le aoaoga a le Tusi Paia ou te malamalama lelei ai i le finagalo o le Atua?
E faapefea ona ou manumalo i le agasala i lo'u olaga Kerisiano?
O ai le Agaga Paia?
Aisea ua le pule ai i le ola?
O Fesili e masani ona fesiligia e tagata
A faaolaina ua faaolaina ai lava?
O le a le mea e soso'o ma le oti?
E tutusa le aoaoga a le Tusi Paia ma le mataupu o le Faamautuina e faavavau?
O le a le vaaiga a le Kerisiano i le ua pule i lona ola? O le a le aoaoga a le Tusi Paia i lea mea?
O le a le aoaoga a le Tusi Paia i le Tolutasi Paia?
O le a le taua o le papatisoga o le Kerisiano?
O le a le a'oa'oga a le Tusi Paia i feusua'iga ua faia ae le'i faaipoipo; o feusua'iga i fafo atu o le faaipoipoga?
O le a le aoaoga a le Tusi Paia i le inu 'ava poo le uaina? O se agasala le inu 'ava o le Kerisiano?
E tatau ea ona galulue fafine i tofiga faafaifeau / folafola?
O le a le aoaoga a le Tusi Paia i le taina o tatau / tutuiina o le tino?
Pe mata e o manu lalata / manu vaefa i le Lagi? E iai ni agaga o manu lalata / manu vaefa?
O le a le aoaoga a le Tusi Paia i le fefaaipoipoa'i o tagata o atunu'u ese?
O le a le aoaoga a le Tusi Paia e uiga i le pele tupe? O le agasala ea le pele tupe?
O le a le talitonuga a le Tusi Paia i le sefulua'i?
O le a le aoaoga a le Tusi Paia i le faate'aina o le ava ma le toe faaipoipo?
O fea sa iai Iesu i le va o aso e tolu mai Lona maliu seia o'o i Lona toe tu?
O le a le meaalofa o le tautala i se gagana ese?
O ai le ava a Kaino?
O le a le aoaoga a le Tusi Paia i feusua'iga o loo faia i le va o tamaloloa i tamaloloa ma fafine i fafine? E agasala i latou o loo faia tulaga faapenei?
O le pule i le tino e faamalie ai le tu'inanau -- o se agasala lea i le Tusi Paia?
O Tali i fesili o le Tusi Paia


text:
Mataupu 31
Ua taitai e Alema se misiona e toe aumai sa Soramā ua liliuese—Ua teena e sa Soramā Keriso, ua talitonu i se manatu sese e uiga i le filifilia, ma ua tapuai atu i ni tatalo taulotu—Ua faatumulia faifeautalai i le Agaga Paia—Ua tofatumoanaina o latou puapuaga i le olioli ia Keriso. E tusa o le 74 T.L.M.
1 O lenei sa oo ina ua mavae atu le iuga o Koriʼoa, ma ua maua e Alema ni tala e faapea ua faapiopio e sa Soramā ala o le Alii, ma e faapea o Sorama, o le sa avea ma o latou taitai, o loo ia taitai atu loto o tagata ia aifo i lalo i etupua le gagana, sa amata ona toe ifaagasegasea o lona loto ona o le amioletonu o le nuu.
2 Ona sa avea ma pogai o le afaanoanoa tele o Alema le iloa e uiga i le amioletonu i totonu o lona nuu; o lea sa faanoanoa tele ai lava lona loto, ona o le o ese atu o sa Soramā mai ia sa Nifaē.
3 O lenei sa faapotopoto faatasi e sa Soramā i latou lava i se laueleele sa latou taua o Anetionuma, lea sa i le itu i sasae o le laueleele o Saraʼemila, lea sa faalava latalata toeitiiti ane tuaoi ma le matafaga, lea sa i le itu i saute o le laueleele o Seasona, lea sa tuaoi foi ma le vao i le itu i saute, le vao lea sa tumu i sa Lamanā.
4 O lenei sa popole tele sa Nifaē nei faia e sa Soramā se fesootaiga ma sa Lamanā, ma avea ai ma ala o se toesega tele o le vaega a sa Nifaē.
5 Ma o lenei, ona sa i ai i le atalai atu o le eafioga se uiga malosi e itaitai atu ai tagata ia latou faia le mea tonu—ioe, sa i ai sona uiga mamana tele atu i luga o mafaufau o tagata nai lo le pelu, po o se isi lava mea, ua oo ia te i latou—o lea na manatu ai Alema e tatau ona latou faataitaia le mana o le afioga a le Atua.
6 O lea na ia ave ai Amona, ma Arona, ma Ominea; ae o Himinae sa ia tuu i le aulotu i Saraʼemila; ae o le toatolu muamua, na ia ave faatasi ma ia, ma Amoleka foi ma Seseroma, o e sa i Meleka; ma sa ia ave foi ni ona atalii e toalua.
7 O lenei sa ia le avea le ulumatua o ona atalii faatasi ma ia, ma o lona igoa o aHelamana; ae o igoa o i laua o e na ia ave faatasi ma ia o Sepulona ma Korianetona; ma o igoa nei o i latou o e na o atu faatasi ma ia i totonu o sa eSoramā, e talai atu ia te i latou le afioga.
8 O lenei o sa Soramā o ni tagata afaatuiese mai sa Nifaē; o lea sa uma ona talai atu o le afioga a le Atua ia te i latou.
9 Peitai ua apauu atu i latou i sese tetele, ona sa latou le tausisi e tausi poloaiga a le Atua, ma ana tulafono, e tusa ma le tulafono a Mose.
10 Pe sa latou fia tausia foi tu o le ekalesia, ia tatalo ma aioi atu i le Atua e le aunoa i aso taitasi, ina ia latou le ulu atu i faaosoosoga.
11 Ioe, i se aotelega, sa latou faapiopio ala o le Alii i le tele o taimi; o lea, ona o lenei pogai, na o atu ai Alema ma ona uso i le laueleele e talai atu le afioga ia te i latou.
12 O lenei, ina ua latou oo atu i le laueleele, faauta, i lo latou ofo tele, sa latou maua atu ua fausia e sa Soramā o sunako, ma ua latou faapotopoto faatasi i latou lava i se aso e tasi o le vaiaso, o se aso lea sa latou taua o se aso o le Alii; ma sa latou tapuai atu i se ala sa lei vaai muamua lava i ai Alema ma ona uso;
13 Ona sa latou fausia se mea i le totonugalemu o lo latou sunako, o se mea e tutu ai, lea sa maualuga aʼe i luga o le ulu; ma o ona luga sa nao le toatasi le tagata e mafai ona ofi ai.
14 O lea, soo se tasi e fia atapuai atu, e ao ona alu atu ma tu i luga o lenei mea, ma faaloloa ona lima agai i le lagi, ma alaga i le leo tele, ma fai atu:
15 Le Atua paia, paia e; ua matou talitonu o oe o le Atua, ma ua matou talitonu ua e paia; ma sa avea oe o se agaga, ma o oe o se agaga, ma o le a avea pea oe o se agaga e faavavau.
16 Le Atua paia e, matou te talitonu o oe na e vavaeeseina i matou mai i o matou uso; ma ua matou le talitonu i uputuu a o matou uso, ia sa tuulima faasolo mai i lalo ia te i latou i manatu faatamaiti o o latou tamā; ae ua matou talitonu ua e afilifilia i matou e avea ma au fanau epaia; ma ua e faailoa mai foi ia te i matou o le a leai se Keriso.
17 Peitai ua tutusa oe o ananafi, o le aso, ma le faavavau; ma ua e afilifilia i matou, ma o lea o le a faaolaina ai i matou; ae o i latou uma ua siomia ai i matou ua filifilia e lafo e lou toasa i lalo i seoli; mo lenei faapaiaga, le Atua e, matou te faafetai atu ai ia te oe; ma e matou te faafetai atu foi ia te oe ua e filifilia i matou, ina ia le mafai ona taitai ese atu i matou ia mulimuli i uputuu valea a o matou uso, ia ua saisaitia ai i latou i lalo i se talitonuga ia Keriso, lea ua taitai sese mamao ese atu ai o latou loto mai ia te oe, lo matou Atua.
18 Ma e matou te toe faafetai atu ia te oe, le Atua e, ona ua avea i matou o se nuu filifilia ma paia. Amene.
19 O lenei sa oo ina ua uma ona faalogo atu o Alema ma ona uso ma ona atalii i nei tatalo, sa le mafuatiaina lo latou ofo tele.
20 Aua faauta, sa o atu tagata taitoatasi uma ma tuu atu ia lava tatalo e tasi.
21 O lenei o lea mea sa taua e i latou o Rameutoma, o se mea, a faaliliuina, o le pulelaa paia.
22 O lenei, mai lenei pulelaa, sa latou avae ai, e tagata taitoatasi, le tatalo lava lea e tasi i le Atua, e faafetai atu ai i lo latou Atua ua ia filifilia i latou, ma ona sa ia le taitaiesea atu i latou ia latou mulimuli i uputuu a o latou uso, ma ona ua le aveesea atu o latou loto ia talitonu i mea o le a oo mai, o mea sa latou le iloa se mea e uiga i ai.
23 O lenei, ina ua uma ona avatu e tagata uma le faafetai i lenei ala, sa latou foi atu i o latou fale, e ale toe tautatala e uiga i lo latou Atua seia oo ina latou toe faapotopoto faatasi i latou lava i le pulelaa paia, e avatu le faafetai e tusa ma la latou ala.
24 O lenei ina ua vaai atu Alema i lenei mea, sa afaanoanoa lava lona loto; ona sa ia vaai o i latou o se nuu amioleaga ma le faapiopio; ioe, sa ia vaai ua pupu o latou loto i le auro, ma le ario, ma oloa eseese uma.
25 Ioe, ma sa vaai atu foi o ia ua afaaneeneeina o latou loto i le mitamitavale tele, i lo latou faamaualuluga.
26 Ma sa ia sii ae lona leo i le lagi, ma aaioi, ua fai atu: E, o le a ea le umi, Le Alii e, e te tuu ai au auauna ia nonofo i lalo nei i la le tino, e vaai i le amioleaga tele faapea i totonu o le fanauga a tagata?
27 Faauta, Le Atua e, ua latou atagi atu ia te oe, a ua tofatumoanaina o latou loto i lo latou faamaualuluga. Faauta, Le Atua e, ua latou tagi atu ia te oe i o latou gutu, a ua latou efefete aʼe, ua oo ina tele lava, i mea le aoga o le lalolagi.
28 Faauta, loʼu Atua e, i o latou ofu taugata, ma a latou mama, ma o latou ataulima, ma a latou mea teuteu auro, ma a latou mea taua uma ia ua latou teuteuina ai i latou lava; ma faauta, ua pupu atu o latou loto i ia mea, ae ua latou tagi atu ia te oe ma fai mai—matou te faafetai atu ia te oe, le Atua e, ona o i matou o se nuu ua filifilia mo oe, aʼo isi o le a fano.
29 Ioe, ma ua latou fai mai ua e faailoa mai ia te i latou e faapea o le a leai se Keriso.
30 Le Alii e le Atua e, o le a le umi e te tuu ai ia i ai pea lena amioleaga ma le le faamaoni i totonu o lenei nuu? Le Alii e, sei e tuu mai ia te au le malosi, ia mafai ai ona ou onosaia ou vaivaiga. Ona ua ou vaivai, ma o amioleaga faapea ua i totonu o lenei nuu, ua tiga ai lou agaga.
31 Le Alii e, ua faanoanoa tele loʼu loto; sei e faamafanafanaina loʼu agaga aia Keriso. Le Alii e, sei e tuu mai ia te au ina ia mafai ona ou maua le malosi, ina ia mafai ona ou talitalia ma le onosai nei puapuaga o le a oo mai i ou luga, ona o le amioletonu o lenei nuu.
32 Le Alii e, sei e faamafanafanaina loʼu agaga, ma tuu mai ia te au le manuia, ma ou uso-a-faigaluega foi o e ua faatasi ma au—ioe, o Amona, ma Arona, ma Ominea, ma Amoleka foi ma Seseroma, ma ou aatalii foi e toalua—ioe, e oo ia i latou uma nei sei e faamafanafanaina, le Alii e. Ioe, sei e faamafanafanaina o latou agaga ia Keriso.
33 Sei e tuu mai ia te i latou ia mafai ona latou maua le malosi, ina ia mafai ona latou onosaia o latou puapuaga ia o le a oo mai i o latou luga ona o amioletonu a lenei nuu.
34 Le Alii e, sei e tuu mai aia te i matou ia mafai ona matou maua le manuia i le toe aumai o i latou ia te oe, ia Keriso.
35 Faauta, Le Alii e, ua pele lava o latou aagaga, ma o le toatele o i latou o o matou uso; o lea, tuu mai ia te i matou, Le Alii e, le mana ma le poto ina ia mafai ona matou toe aumai i latou nei, o o matou uso, ia te oe.
36 O lenei sa oo ina ua uma ona fai atu e Alema o nei upu, sa apati e ia ona elima i luga o i latou uma o e sa faatasi ma ia. Ma faauta, ina ua pati e ia ona lima i luga o i latou, sa faatumulia i latou i le Agaga Paia.
37 Ma ina ua mavae lea sa latou taapeape ese o le tasi mai le isi, e aaunoa ma se manatu mo i latou lava po o a mea o le a latou ai, po o a mea o le a latou feinu ai, po o a mea o le a latou ofu ai.
38 Ma sa faia e le Alii mea mo i latou ina ia latou le fia aai, pe ina ia latou le fia feinu; ioe, ma sa ia tuu mai foi ia te i latou le malosi, ina ia latou le mafatia i soo se ituaiga o apuapuaga, vagana ai ua tofatumoanaina i le olioli ia Keriso. O lenei sa faia lava lenei mea e tusa ai ma le tatalo a Alema; ma sa faia lenei mea ona sa tatalo atu o ia i le efaatuatua.


text:
E lata i le $300,000 le tupe lea ua faailoa mai e le Matagaluega o Faamasinoga a le malo tele o Amerika, e tatau ona totogi e Gustuv Nauer, ona o le mataupu lea na aafia ai faiga tau faasese e pei ona tulai mai i le va o le malo feterale ma le alii sa avea ma Taitai o le vaega o Pasi Aoga a le Matagaluega o Aoga i Amerika Samoa nei.
I faamaumauga a le malo na taua ai e faapea, o le aofaiga lea e lata i le $300,000 ua latou faailoa mai, o le tupe atoa lea sa maua e le ua molia mai gaioiga sa aafia ai o ia i lenei mataupu.


text:
O le a le talitonuga moni mo a'u?
Fesili: O le a le talitonuga moni mo a'u?
Tali: E tosinaina i tatou i fale 'aiga eseese ona o lo'o faatagaina ai le filifiliga a le tagata lava ia i mea'ai o loo fia tausami ai. O niisi foi fale kofe ua faasalalau mai le tele o kofe eseese e maua ai, pe a ma le selau ituaiga e filifili ai. Afai e faatau se fale poo se taavale fou a se tasi, e mafai foi ona ia sailia nai mea faaopoopo e mana'o iai. Ua pulea o tatou olaga e a tatou filifiliga! Ua maua soo se mea e momo'o iai loto o tagata i nei ona po.
E faapefea la ona filifili se tapua'iga e aoga mo oe? Pe ni a fa oe ae e te maua se talitonuga e le tausisi i ni ou faaletonu ua mavae, pe tulituliloa oe ma faatulafonoina mea uma e tatau ona e faia? O loo iai tapua'iga faapena, ae pe talafeagai ni filifiliga o tapua'iga e pei ona faia i isi mea o le olaga nei?
O le tele ia o leo eseese o loo faatosinaina o tatou manatu, ae aisea e tatau ai ona tatou siitia Iesu ia sili atu ia Moameta poo Konefisi, o Puta, poo Sale Taase Luselu, poo Iosefa Samita? Pe mata e taunuu ala uma i le lagi? Pe tutusa ea talitonuga uma? O le mea moni, e le o le lagi le taunuuga o tapuaiga uma e pei o se tasi upu e faapea, e le taunuu ala uma i le nuu o Initia.
Ua na o Iesu e toatasi o loo iai le pule atoa i Ana fetalaiga ona ua na o Ia lava na faatoilaloina le oti. O le isi vaega ua 'ai e ilo i o latou tuugamau e oo mai i le aso, a o Iesu, i Lona lava mana, na Ia tulai ese ai mai le tuugamau i le aso tolu ina ua mae'a lona maliu i luga o le satauro sa fausia e tagata Roma mo Ia. Soo se tagata ua faatoilaloina le oti i Lona mana e taula'i toto'a iai vaaiga a tagata uma. Soo se tasi ua pulea le oti i Lona mana ua tatau ona faalologo iai tagata uma.
E tele ni mea sa tutupu e faamaonia ai le toe tu o Iesu, e le uma ona talatalaina. O le mea muamua, e sili atu i le 500 tagata na molimauina le toe tu mai o Keriso! E toatele tagata na vaaia Iesu i Lona toe tu mai. E le faaleaogaina ni molimau e 500. E le gata i lea, o loo avanoa Lona tuugamau! Ana aumai e fili o Iesu Lona tino maliu, Lona tino ua pala, e gata ai iina faasalalauga uma o Le toe tu o Iesu. Ae peita'i, e leai se tino oti na maua! Ua avanoa foi le tuugamau sa tuuina ai o Ia! Pe mata sa gaoia e soo o Iesu Lona tino maliu? 'Ailoga. Sa le mafai lava e se tasi ona sopoia le tuugamau na tanu ai Iesu ona o le maoa'e o leoleoga a fitafita ma a latou auupega. O Ona soo foi ua matata'u ma sosola i le taimi na pu'e ma faasatauroina ai Iesu, aua e mautinoa lava le le mafaia e nei tagata fai faiva ona faasagatau i fitafita malolosi atoa ma a latou aupega. O le tala moni, ua le mafai ona faaleaogaina e se tasi le tala i le toe tu o Iesu!
Toe faamanatu atu, soo se tasi ua iai le mana e pulea ai le oti e tatau ona tatou faalologo uma iai. Ua faamaonia e Iesu ina ua Ia manumalo i le oti, o lea, e tatau ai ona tatou usiusita'i i Ana fetalaiga. Ua fetalai mai Iesu o Ia lava o le ala i le faaolataga (Ioane 14:6). E le na o se ala; E le o se ala foi ua tuuina mai faatasi ma niisi ala e tele, ae ua na o Iesu lava e toatasi, o Ia o le Ala moni.
Ma o Iesu lava lea sa fetalai, "Ia outou o mai ia te A'u, o outou uma o e tigaina ma mafatia i avega, o a'u foi e malolo ai outou" (Mataio 11:28). O loo tatou ola nei i se olaga e matua faigata tele. E toatele i tatou ua manunu'a ma faaleagaina i taua o lenei olaga. E sa'o? O le a la le mea o loo e mana'omia? Pe e te mana'omia ea le togiolaina o oe poo e manatu ua na o se tapuaiga e fo'ia ai nei faafitauli? O e sailia se Faaola o loo Soifua e oo mai i le taimi nei poo se tasi o le 'au perofeta ua maliu? O e manaomia se mafutaga mafana pe na ona e tausia ni nai tulafono e aunoa ma sona uiga? O Iesu e le na o se filifiliga--Ua na o Ia lava le tali!
O Iesu o le "tapuaiga moni" pe afai o loo e sailia le faamagaloina o au agasala (Galuega 10:43). O Iesu foi o le "tapuaiga" moni pe afai o loo e sailia se mafutaga mafana ma le Atua (Ioane 10:10). O Iesu o le "tapuaiga" moni pe afai o loo e sailia le nuu e faavavau i le lagi (Ioane 3:16). Tuu atoa lou faatuatua ia Iesu Keriso o Ia o lou Faaola -- e te le toilalo ai! Talitonu ia te Ia mo le faamagaloina o au agasala -- e matua malie ai lou mana'o.
Afai e te mana'omia se "mafutaga ua tonu" ma le Atua, faata'ita'i le tatalo lea. Manatua, e le faaolaina oe i se tatalo. Ua na o lou talitonu ia Keriso e faaolaina ai oe mai le agasala. O le tatalo lea e fai ma au ta'utinoga e faailoa atu ai i le Atua lou faatuatua ia te Ia atoa ma lau faafetai ona o Lana faaolataga mo oe. "Le Atua e, Ua ou iloa nei ua ou agasala ia te oe ma ua tatau ona faasalaina a'u. Ae ua avea e Iesu Keriso lo'u faasalaga ina ia ou magalo ai e ala i lo'u faatuatua ia te Ia. Ua ou liliu ese nei mai a'u agasala ae ua ou talitonu ia te Oe mo lo'u faaolataga. Faafetai mo Lou alofa tunoa ma lau faamagaloga -- o le mea alofa lava lea o le ola e faavavau! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
O le a le talitonuga moni mo a'u?


text:
FA’ATAUA ARTS COUNCIL GALUEGA TAULIMA A LE ATUNUU
E tolu aso o lo o faagasolo ai le faaaliga o galuega taulima o lo o gaosi i totonu o le atunuu, lea e pei ona faatautaia e le Ofisa o le Arts Council i Fagatogo.
O lenei polokalame e le gata e faalauiloa ai galuega taulima o lo o mafai ona lalaga pe vaneina fo’i i le atunuu, ae o le a faataua ai foi ma lenei ituaiga tautua i le atunuu, e pei ona faia i tausaga taitasi i lalo o se polokalame o lo o faatupe mai e le Feterale.
Na taua e se sui o le Ofisa o le Arts Council e faapea, o lenei polokalame e faia i le masina o Oketopa o tausaga taitasi, ae talu ai le toatele o i na pisi i tapenaga o le palota atoa ai ma polokalame mo le Lotu a Tamaiti na mae’a atu nei, na manatu ai loa le Ofisa e tolopo lenei fuafuaga e faia i le vaiaso nei.
O lo o aofia ai i lenei faamoemoe se tauvaga i galuega taulima lalaga e pei o pulou, ili faapea ai ma ula pule.
O le aso ananafi na amata faalauiloa ai galuega taulima a ni isi o tina matutua i le atunuu, ma faaauau mai ai i le aso ma le aso e taeao.
E ese ai i faaaliga o galuega taulima, o le a maua foi le avanoa e faafofoga ai i faafiafiaga o pese faa Samoa, ma ni isi o tagata pese lauiloa i le atunuu, lea ua faamoemoe e faia i se taimi o le aso, ma faaiu ai loa i le tauvaga pese taitoatasi i le aso a taeao i le malae i Fagatogo.
O le autu o lenei faamoemoe e pei ona faia i tausaga uma, o le taumafai e fesoasoani i le atina’eina lea ma le faaleleia o taleni i le lalagaina lea o galuega taulima, atoa ai ma le vaneina o galuega taulima i laau.
O lenei polokalame o lo o faapitoa mo tagata o lo o i ai lenei taleni i le atunuu, ae le o aofia ai fanau aoga.
O ni isi o au faafiafia o le a maimoa i ai le atunuu i le po o le aso Faraile e aofia ai Faalapotopotoga o tagata Fiti, Filipaina, Tonga, Kolea ma Samoa nei.


text:
Finau loia a Pati Lepou e lei auai i le sola’aga
AMATA FA’AMASINOGA O PATI LEPOU
Na molimau le ali’i o Sefo Lemalu i le ulua’i aso o le fa’amasinoga o Pati Lepou, i le taeao ananafi, o Lepou na faia le tonu latou te sosola mai i le toese i le po o le aso 22 Ianuari 2010, ina ia latou o i le fale o Lepou i Iliili e aumai mea o lo o ia mana’omia.
Na taua e Lemalu, o ia, Lepou, David Maea ma Gasona Mafiti sa latou auai uma i le solaaga i le po lea ma latou agai sa’o atu i le nofoaga o i ai le faletupe o le ANZ i Tafuna.
Fai mai Lemalu, e sosola mai le to’ese, ae ua toe 6 masina o lo o totoe o lona faasalaga faafalepuipui. Sa ia taua foi e faapea, sa loka faatasi i laua ma Lepou i le sela a’o tuli a la faasalaga.
O Lepou o lo o tuuaia i moliaga mamafa e tolu, e aofia ai le faomea i le tulaga muamua, faaoolima i le tulaga muamua, atoa ai ma le sola ese mai le toese. Ae e sosola Lepou ma lana vaega ia Ianuari, ae o lo o tuli foi seisi ona faasalaga, ina ua tausalaina i lo latou osofa’ia ma nisi ali’i, le faleaoga a le South Pacific Academy i Tafuna, ma gaoia ni mea totino mai totonu o le ofisa o le pule aoga.
Na ta’ua e le loia a le malo, o Cecilia Reyna, i lana ulua’i folasaga ananafi, “E toatolu pagota o le a latou faailoa i le faamasinoga, sa auai Lepou i le solaaga, o ia foi na faia le tonu ina ia latou sosola ese mai le toese,” o le faafinauga lea a le itu a le malo, peitai na tali le loia a Lepou o Mark Ude, e le i auai Lepou i le solaaga e pei ona taua, ma, e i ai foi isi vaega o le suesuega a leoleo e le o manino lelei talu mai le taimi na amata mai ai lenei mataupu.
E lei faamanino e Ude i le vaega iloilo iuga po o a ia mea e lei manino lelei i suesuega a leoleo.
Fai mai le malo, o Lepou e toatasi na faia le tonu ina ia fasi le leoleopo ma gaoi le ki, ina ia mafai ai ona latou maua se taavale latou te o ai i lona fale i Iliili.
“O le a molimau alii pagota e toatolu e faapea, o Lepou na fai ia Maea e tui le leoleopo i le naifi faapata falaoa, o ia foi na ee atu ina ia fasioti le leoleopo,” o le faamatalaga lea a le loia mo le malo i lana folasaga.
Na taua foi e le malo e faapea, o Lepou na taina le ulu o le leoleopo i le paia u’amea ma pau ai i lalo, ae na mafua ona taofia ia gaioiga ona sa ia vaaia se taavale o agai atu ia te i latou, o lea na latou tuua ai loa lea nofoaga ae sosola ese.
E talitonu foi le malo, o matuia tele o manu’a na aafia ai le alii leoleo na faigata ai ona sola ese i le taimi na osofaia ai e le ua molia ma isi pagota o ia.
Ae i le faafinauga a Ude sa ia taua ai e faapea, o le a manino i molimau a le itu tete’e e lei auai Lepou i le solaaga e pei ona taua, ma e i ai lona talitonuga afai e lei auai o ia i le solaaga, o lona uiga e leai ni moliaga o le faaoolima ma le faomea e ono tuuaia ai fua o ia.
Na taua e Ude e faapea, e ese lava le itu lea o loo taumafai mai i ai le malo ina ia faamaonia le latou mau faasaga ia Lepou, peitai o lona tiute o le loia mo le ua molia, ia faailoa molimau e atagia mai ai e leai se solitulafono sa tupu.
E toa 6 tamaitai ma le alii e toatasi o loo i totonu o le vaega iloilo iuga, lea o loo latou iloiloinase faaiuga o lenei mataupu.
O le afioga i le alii faamasino sili ia Michael Kruse o loo faatautaia lenei mataupu, i le lagolagosua a afioga i alii faamasino lagolago ia Suapaia Pereira ma Satele Aliitai Lilio.
O le taeao nei lea ua faamoemoe e toe faaauau ai lenei iloiloga.


text:
Fa’aauau pea suesueg Fa’amasinoga le isi sui kalapu lakapi Nuuuli
E le o malolo le faamasinoga maualuga i le suesueina o le mataupu faasaga i le alii mai Samoa, lea na aumai e faa taalo i le au lakapi a Nuuuli, mulimuli ane tu’uaia i le fasiga o le alii laufali mai Samoa i le tausaga na te’a nei.
E ui o lea ua maea ona lau le faasalaga a le alii o Tautiaga Uili ma ua poloaina o ia ina ia tuua le teritori ae toe fo’i atu i Samoa, peita’i na taua e le alii faamasino sili ia Michael Kruse, o le a suesueina pea e le faamasinoga lenei mataupu ona o loo fia malamalama atili le faamasinoga i faamaumauga mai le Ofisa o Femalagaaiga e uiga i le alii lenei.
E tusa ai ma faamaumauga mai le Ofisa o Femalagaaiga o loo taua ai, o Uili e tolu ona igoa o loo i ai i a latou faamaumauga, ma o ia igoa e aofia ai lona igoa o loo i lona tusi folau o Tautiaga Uili, Pelenato Fuaautolu ma Barry.
O le aso 21 Iulai 2006 na ulufale mai ai Uili i le pemita 30 aso i Amerika Samoa, ae toe foi i Samoa i le aso 10 Iuni 2008. O le aso 16 Novema 2009 na toe ulufale mai ai o ia i le teritori i le isi pemita 30 aso, ae toe foi atu i Samoa i le aso 7 Setema 2010, ae o le isi ana toe malaga mulimuli mai i le tausaga e 2011, na aumau ai lava i le teritori seia oo ina loka o ia i le faalavelave lea na latou fasia ai ma isi alii e toafa mai le au lakapi a Nuuuli le laufali mai Samoa, ma manu’a tigaina ai.
O loo fia maua e le faamasinoga maualuga, pe na faapefea ona fai e le au lakapi a Nuuuli le gaioiga lea, o le aumai o Uili mai Samoa i le pemita 30 aso ma taalo i le latou au lakapi.
Fai mai le faamasinoga, o Uili e foliga mai o se tama aami a Nuuuli mai Samoa, e aumai e taalo mo le latou au lakapi pe a oo i taimi o le taamilosaga lakapi i le teritori.
O Uili ma isi alii e toafa mai le au lakapi a Nuuuli, ua ta’usala i latou i lo latou fasiga o le alii laufali o Ponifasio Vasa i le masina o Iulai 2011, o le vaiaso na te’a nei na faatoa lau ai le faasalaga a Uili ae o isi aualii ua maea ona lau a latou faasalaga, ma ua toe tatala i tua i latou.
E 5 tausaga na manatu le faamasinoga e loka ai Uili i le falepuipui, ina ua ta’usala o ia i le solitulafono o le faaoolima i le tulaga lua, peitai ua faamalumalu lona tuliina o le faasalaga, ae ua faanofovaavaaia o ia mo le 5 tausaga i lalo o tuutuuga a le faamasinoga e tatau ona usita’i i ai.
O nisi o tuutuuga o lana faanofovaavaaia e aofia ai lona tuliina o masina e 20 i le falepuipui i Tafuna, peitai ua manatu le faamasinoga, ua lava masina e 11 lea ua uma ona tuli e Uili e fai ma ana faasalaga i lenei mataupu, ae ua poloaina o ia na te tuua le teritori, aua ne’i toe taumafai e ulufale mai i le atunuu i totonu o le 5 tausaga lea ua faanofovaavaaia ai o ia.
E $2,000 lana salatupe ua poloaina o ia e le faamasinoga na te totogiina, atoa ai ma le $1,000 na te toe totogi i le alii laufali mo manu’a sa aafia ai lona tino, ma ua poloaina le itu a le malo ina ia faafesootai le sponsor mo le totogiina o tupe ua poloaina Uili na te totogiina, pe afai e le mafai e le ua molia ona totogi tupe ia.
O isi poloaiga ua laugatasia ai Uili ma isi alii e toatolu ua maea ona lau a latou faasalaga, e aofia ai le faasa lea ona o latou toe auai i soo se faagaioiga tau lakapi i le teritori, pe toe o foi i le paka e matamata i ni taaloga lakapi, ua faasa foi i latou ona o latou toe taumafai e faafesootai pe talanoa i le alii laufali na aafia.


text:
I nei aso e gata ai, o le mea o loo manaomia moni e le lalolagi, o le i ai o ni tausiga lototetele faamatua mai tina ma tama e le fefefe e faailoa atu o latou talitonuga ma taofimau ai i o latou talitonuga.
Ou te fia talanoa atu i le aso i matua o le tupulaga talavou. O a outou talavou atamamai ma aumalolosi o le lumanai lea o le Ekalesia, ma o le mafuaaga lena, ua avea ai i latou ma taulaiga autu a le fili. E toatele outou o tina ma tama faamaoni o loo faafofoga mai i le Konafesi i le aso, ma tatalo mo ni tali e fesoasoani ai i a outou fanau i nei tausaga taua [o o latou olaga]. O le fanau matutua a la’u fanau, e lei leva atu ona avea ma tupulaga talavou, o lea la, o lenei mataupu e taua tele ia te au. E leai ni matua e atoatoa ma e leai foi ni tali e faigofie, ae o loo i ai mataupu faavae o le upu moni e mafai ona tatou faalagolago i ai.
O le autu o le Mutuale a Alii ma Tamaitai Talavou mo le 2010 sa aumaia mai le Tusi a Iosua. E amata faapea, “Ia e faamalosi ma loto tele; aua e te fefe (Iosua 1:9). O lenei fasifuaitau mai tusitusiga paia e mafai ona avea ma se autu lelei foi mo matua. I nei aso e gata ai, o le mea o loo manaomia moni e le lalolagi, o le i ai o ni tausiga lototetele faamatua mai tina ma tama e le fefefe e faailoa atu o latou talitonuga ma taofimau ai i o latou talitonuga.
Tagai faalemafaufau mo sina taimi e faapea, o loo saofai lou alo tamaitai i luga o le auala o se nofoaafi, ma ua e faalogo atu o loo tatagi mai le faaili o le nofoaafi. Mata e te lapataia o ia e aluese mai le auala? Pe e te faatautu, ma popole ina nei faapea ua ova tele lou taofiofia o ia? Afai na te le amanaiaina lau lapataiga, mata e vave ona e aveese atu o ia i se nofoaga saogalemu? Ioe, e te faia. O lou alofa i lou afafine o le a sili atu i lo isi lava manatu uma. O le a sili atu ona e faatauaina lona ola nai lo ona manatu lelei na o sina taimi.
O le oo mai o luitau ma faaosoosoga i o tatou tupulaga talavou ua pei lava o le saoasaoa ma le malosi o se nofoaafi la’u uta. E pei ona faamanatu mai ia i tatou i le Folafolaga i le Aiga, o matua e nafa ma le puipuiga o a latou fanau. 1 O lona uiga o le faaleagaga ma le faaletino.
I le Tusi a Mamona, tatou te faitau ai e uiga ia Alema le Itiiti ma lona fautuaina o lona atalii faalogogata. Sa faia e Korianetona ni mea sese ogaoga a o faamisiona i sa Sorama. Sa matuai alofa tele Alema ia te ia o lea sa ia talanoa tuusao atu ai e uiga i le faafitauli. Sa ia faailoa atu lona matuai le fiafia ona o le amio le mama a lona atalii, ma faamalamalama atu ia te ia le matautia o taunuuga o le agasala.
E musuia lava a’u i taimi uma ou te faitauina ai nei upu lototele mai ia Alema: “O lenei foi, ua faapea mai le Agaga o le Atua ia te au: Ina poloai atu ia i lau fanau ia amiolelei … ; o le mea lea ou te poloai atu ai ia te oe, lo’u atalii e, ma le mata’u i le Atua, ia e ’alo’alosa i au amioletonu.” (Alema 39:12). O le vave faasalavei atu o lona tama na avea lea ma se taimi taua o suiga mo Korianetona. Sa salamo o ia ma mulimuli ane auauna atu ma le faamaoni. (tagai Alema 42:31; 43:1–2).
E ese mai la i le faataitaiga a Alema, ia se faataitaiga a se tasi o tama mai le tusi paia, o Eli i le Feagaiga Tuai. Sa avea Eli ma faitaulaga sili i Isaraelu i aso o Samuelu le perofeta. Fai mai le tusi paia sa matuai aoaiina o ia e le Alii, “aua o ona atalii ua fai mea e fetuuina ai i laua, a ua ia le taofi ia te i la’ua (1 Samuelu 3:13). O le tala ia Eli ua aoao mai ai i tatou e faapea, o matua e alolofa i a latou fanau e le tatau ona faamata’uina i latou e a latou fanau i le faia po o le le faia o se mea.
O ni nai tausaga ua mavae i le Konafesi Aoao, sa faamanatu mai ai e Elder Joe J. Christensen ia i tatou: “O le tausiga faamātua e le o se tauvaga ia lauiloa.” 2 I le agaga lava lea e tasi, na saunoa ai Elder Robert D. Hales: “O nisi taimi tatou te fefefe ai i a tatou fanau—fefefe e fautuaina i latou ina nei o tatou faatiga ia i latou.” 3
O ni tausaga ua alu, sa manao ai lo ma atalii e 17 tausaga e alu i se malaga faatasi ma ana uo i se faaiuga o le vaiaso, o ni alii lelei uma foi. Sa fesili mai o ia mo le faatagaga e alu ai. Sa ou fia fai atu i ai ua lelei, ae ou te le iloa le mafuaaga, sa ou le maua ai se faalogoga lelei e uiga i lenei malaga. Sa faasoa atu o’u lagona i lo’u toalua, ma sa ia matuai lagolagoina lava. Sa ia fai mai, “e tatau ona ta faalogo i le leo lena o le lapataiga.”
Ioe, sa le fiafia lo ma atalii ma fesili mai pe aisea na ma le mananao ai e alu. Sa ou tali faamaoni atu i ai, ou te le iloa pe aisea. “E na ona lē o lelei o o’u lagona i ai,” sa ou faamalamalama atu i ai, “ma o lo’u alofa tele ia te oe ou te le manao ai e lē amanaia nei lagona e i lo’u loto.” Sa fai si ou te’i ina ua ia fai mai, “E le afaina, Tama, ua ou malamalama.”
E tele atu le malamalama o le tupulaga talavou nai lo le mea tatou te manatu i ai; aua o loo ia i latou foi le meaalofa o le Agaga Paia. O loo latou taumafai e iloa le Agaga pe a fetalai mai o Ia, ma o loo vaavaai mai i a tatou faataitaiga. Latou te aoao mai ia i tatou le gauai atu i a latou musumusuga, e faapea, afai latou te “le o maua se lagona lelei e uiga i se mea”, e sili ai le aua le faia.
E ese le taua i tane ma ava ona lotogatasi pe a faia ni faaiuga faamātua. Afai e le fiafia se tasi o matua e uiga i se mea, ona le tatau lea ona tuu atu i ai se faatagaga. Afai e i ai se isi o i laua e le o maua se lagona lelei e uiga i se tifaga, se ata o le televise, se taaloga vitio, se pati, se ofu, se ofutaele, po o se gaoioiga i le Initoneti, ia maua le lototele e lagolago ai e le tasi le isi ma fai atu leai.
Ou te fia faasoa atu se tusi mai se tina loto nutimomoia. Sa faasolosolo lava ina aluese le agaga mai lana tama tama talavou ma aluese atu ai mai gaoioiga a le Ekalesia. Sa ia faamatalaina le mafuaaga na tupu ai lenei mea: “O tausaga uma lava o le talavou o la’u tama, sa ou popole ma taumafai e taofi mai o ia mai le soona taalo i taaloga vitio o tāūga. Sa ou talanoa i lo’u toalua, ma faaali atu i ai ni tusiga o le Ensign ma nusipepa sa lapatai mai ai e uiga i nei taaloga. Ae sa manatu lo’u toalua e leai se afaina. Fai mai o ia, e le o fealuai lo ma atalii ma faaaoga ni fualaau faasaina, ma e tatau ona tuu lo’u popole. Sa i ai taimi ou te nanaina ai le ki faatonutonu o taaloga, ae e toe ave lava i ai e lo’u toalua. Sa amata ona faigofie ia te au ona ou gauai atu i ai, … nai lo le tetee atu. Ou te matuai lagona lava o le faiga o lena taaloga e tutusa lava le avea ma vaisu e pei foi o fualaau faasaina. Ou te faia soo se mea e puipuia ai isi matua mai le oo atu i lenei aafiaga.”
Uso e ma tuafafine, afai e le lagona e lou toalua le toafilemu e uiga i se mea, ia faaali atu le faaaloalo mo na lagona. Afai e te uia le auala faigofie e aloese ai, e ala i le leai o se tala po o se mea e fai i ai, atonu ua e faatagaina le oo atu o ni amioga faataumaoi.
E mafai e matua ona taofia le tele o le lototiga i le aoaoina o a latou fanau e tolopo ni faauoga o faamasaniga tumau seia oo i le taimi ua latou sauni ai e faaipoipo. O se mea matautia le vave feoai taitoalua ma se uo tama po o se uo teine. O le avea ma se “uo fuifuilua” e faaosofia ai ni lagona militino, lea e masani ona oo atu ai i le militino faaletino. Ua iloa lelei lava e Satani le faasologa lenei, ma faaaoga ai mo lona lelei. O le a ia faia soo se mea e mafai ona ia faia e taofia ai alii talavou mai le o i misiona, ma taofia ai faaipoipoga i le malumalu sa.
E taua le maua e matua o le lototele e talanoa atu ai ma faasalavei atu a o lei manumalo ai Satani. Na aoao mai Peresitene Boyd K. Packer “a aafia ai loa le ola mama, ua ia i tatou loa le aia tatau ma le matafaioi e tuuina atu ai se leo o le lapataiga.” 4
Sa ou talitonu pea lava e leai se mea lelei e tupu mai i le leva o le po, ma e tatau ona iloa e le au talavou le taimi e tatau ona oo mai ai i le fale i le po.
O loo i ai se atamai maoae e faaalia pe a ala lava matua ma faatalitali mo le la fanau se’i foi mai i le fale. E lelei atu filifiliga e fai e alii ma tamaitai talavou pe a latou iloa o loo ala ma faatalitali mai o latou matua e faalogologo pe na faapefea mai o latou afiafi ma sogi atu ia i latou e faamanuia ai le po.
Sei ou faailoa atu la’u lava lapataiga e uiga i se faiga masani ua taatele i le tele o aganuu. E faatatau la’u faamatalaga i “falemoe” po o le “moe i se po” i le fale o se uo. I le avea ai ma se epikopo, sa ou iloaina ai ua toatele le autalavou e solia le tulafono o le Upu o le Poto ma le Legavia, mo le taimi muamua, ona o se vaega o se “falemoe”. E masani foi, o le taimi muamua lea latou te matamata ai i ponokalafi, ma e faapena foi ma lo latou taimi muamua e fetaiai ai ma se leoleo, o le taimi lea latou te momoe ese ai mai o latou aiga.
E sili atu le malolosi o faatosinaga a le tupulaga pe a o ese atu a tatou fanau mai a tatou uunaiga, ma pe a faavaivaia o latou puipuiga i le leva o le po. Afai e te lei maua se lagona lelei i se gaoioiga e fai i le po atoa, aua e te fefe e tali atu i lena leo o le lapataiga.Ia e e maua le gaga tatalo i taimi uma pe a oo i le puipuiga o lau fanau faapelepele.
O tausiga lototetele faamatua e le faapea o taimi uma e aofia ai le fai atu “leai”. E tatau foi i matua ona fai atu “ioe” i fautuaga a perofeta o aso nei. Ua fautuaina i tatou e o tatou taitai faale-Ekalesia e faatulaga ni mamanu amiotonu i totonu o o tatou aiga. Mafaufau i faiga faavae taua nei e lima ua i ai le mana e malutia ai o tatou tupulaga talavou: o tatalo faaleaiga, suesuega faaleaiga o tusitusiga paia, afiafi faaleaiga, taumafataga faatasi a le aiga i afiafi, ma faatalanoaga faifai pea a le tama ma fanau taitoatasi.
E manaomia le lototele e faapotopoto mai ai tamaiti po o le a lava mea o loo latou faia ma tootutuli faatasi o se aiga. E manaomia le lototele e tape ai le televise ma le komepiuta, ae tata’i atu lou aiga i itulau o tusitusiga paia i aso uma lava. E manaomia le lototele e teena ai isi valaaulia i afiafi o Aso Gafua, ina ia e faaavanoaina lava lena afiafi mo lou aiga. E manaomia le lototele ma le lotopulea e aloese ai mai le soona faia o ni fuafuaga faatulagaina, ina ia mafai ona i ai uma lou aiga i le fale mo le ‘aiga o le afiafi.
O le tasi o auala e sili ona aoga e mafai ona tatou uunaia ai se atalii po o se afafine o le faia lea o ni faatalatalanoaga taitoatasi. O le faalogo ma le totoa, e mafai ai ona tatou iloa manaoga o o latou loto, fesoasoani ia i latou e faatutu ni sini amiotonu, ma fefaasoaai ma i latou ni musumusuga faaleagaga na tatou maua e uiga ia i latou. O le fefautuaai e manaomia ai le lototele.
Taumafai e vaai faalemafaufau pe o le a faapeī le tulaga e oo i ai le tupulaga faia’e pe afai e faatino i taimi uma nei mamanu amiotonu e lima i totonu o aiga uma lava. E ono faapei o tatou tupulaga talavou o le autau a Helamana: e le faatoilaloina (tagai Alema 57:25–26).
O le tausiga faamatua o tupulaga talavou i aso e gata ai o se tofiga e sili ona faalotomaulaloina. O loo taumafai Satani ma ana au e faatoilalo lenei tupulaga; o loo faamoemoe mai le Alii i matua lotototoa e faaeaina i latou. Matua, “Ia faamalosi ma lototele; aua e te fefe.” (Iosua 1:9). Ou te iloa e faafofoga ma tali mai le Atua i a outou talosaga. Ou te molimau atu e lagolagoina ma faamanuiaina e le Alii ia matua lototetele. I le suafa o Iesu Keriso, amene.
Faaali Mau Faasino
-
1. Tagai “O Le Aiga: O Se Folafolaga i le Lalolagi,” Liahona, Oke. 2004, 49.
-
2. Joe J. Christensen, “Rearing Children in a Polluted Environment,” Ensign, Nov. 1993, 11.
-
3. Robert D. Hales, “Ma le Alofa Mutimutivale o se Matua Agamalu: O Se Savali o le Faamoemoe i Aiga,” Liahona, Me 2004, 90.
-
4. Boyd K. Packer, “Our Moral Environment,” Ensign, May 1992, 67.


text:
Fa’amaonia tu’uaiga faasaga pule o le USCG
O le taeao ananafi na ta’usalaina ai e le Faamasinoga Faaitumalo le alii o lo o faauluulu i ai le Ofisa o le Puipuiga o le Gataifale a le malo tele o Amerika, le U.S Coast Guard, susuga Lt. Steven Caskey, i le solitulafono mama o le ave ta’avale fa’atamala,
E lua moliaga mama na tuuaia ai e le malo ia Lt. Caskey, o le ave taavale ‘ona faapea ai ma le ave taavale faatamala, ae i se maliliega na sainia e itu e lua, ua solofua ai le moliaga o le ave taavale ‘ona, ae tali ioe Lt. Caskey i le moliaga o le ave taavale faatautala.
I le vaega o le maliliega lea ua talia e le faamasinoga, na talosaga ai le malo ina ia solofua le moliaga o le ave taavale ‘ona, ae suia le moliaga muamua i le ave taavale faatautala, o se solitulafono e mafai ona faasala ai o ia i le falepuipui mo le 6 masina, pe faasala i le salatupe e $500, poo faasalaga uma ia e lua.
Na talosaga foi loia ina ia sei le laisene a Lt. Caskey mo le 45 aso, ma ia faatonu o ia e alu e faatoese i le leoleo sa faia lana mataupu.
Sa fautua loia i le faamasinoga ina ia faanofovaavaaia le ua molia mo le ono masina, ma ia poloaina o ia e auai i ni aoaoga e fesoasoani ai i le tagofia o le ava malosi, peitai na faailoa e le faamasinoga ia Lt. Caskey, e pule le faamasinoga i le ituaiga faasalaga e faasala atu ai o ia.
O loo fautuaina foi e loia le faamasinoga ina ia aua nei i ai se faasalaga faafalepuipui e tuuina atu i le ua molia.
I faamaumauga a le faamasinoga na taua ai e faapea, na maitauina e alii leoleo le taavale a le ua molia i luga o le alatele i Pago Pago i le aso 30 Tesema, ma vaaia ai le tifa i le isi itu ala, ma toeititi ai lava fetoai ma le taavale sa o atu ai alii leoleo.
Na tuli e le taavale a leoleo le taavale a le ua molia, ma fesiligia ai loa e le alii leoleo suesue o Det. John Paselio le ua molia i le mafuaaga ua ala ai ona taofi lana taavale, ina ua toeititi lava fetoai ma le la taavale, peitai na tali le ua molia, na punou i lalo e piki mai luga lana sikaleti na pau, atonu o le mafuaaga lena o le tifa o lana taavale.
Na faalogoina e leoleo le malosi o le manogi o le ava malosi na alu atu i le tino o le ua molia, atoa ai ma le mumu o ona mata.
Na fesiligia e leoleo le ua molia pe sa ia tagofia le ava malosi, na tali le ua molia, e lima ana fagu Coors Light na inu i le Runway Bars ina ua faatoa ulufafo mai i le Hawaiian Air i le po lea.
Sa faia se suega i le tino o Lt. Caskey e leoleo i le po lea ma faamaonia ai le malosi o le ava i lona tino, ma taofia ai loa o ia i le toese e faatali ai le aso e tulai ai i luma o le faamasinoga.
O lo o tumau pea poloaiga a le faamasinoga o loo tatala ai Lt. Caskey i tua e faatali ai le lauina o lana faasalaga i le faaiuga o le masina nei.
O le alii loia fautua ia Blake Hanley o loo tulai mo le malo, ae o Sharron Rancourt o loo tulai mo Lt. Caskey.


text:
MALIU ATALII O SYLVESTER STALLONE O SAGE M. STALLONE
O le alii tautaua i ata fitaga i lona igoa o Rambo, poo Sylvester Stallone ua faailoa mai le feagai o lona aiga ma se tala faanoanoa, ona o le maliu o lona atalii o Sage M. Stallone i lona fale i Los Angeles ina ua atoa ona tausaga e 36.
E tali foliga mai, ua sofa’i e le tagata le fatu o le tama lelei, ma o le a tauau ina o’o ai i se faiga, e sailia patino ai e Rambo le mea i lona malosi. Peita’i, mo le taimi nei, ua faia nei se malaga fa’apitoa a Rambo ma lona to’alua mo le 15 ai lenei o tausaga, ma lana fanau teine e to’alua, ma o lo’o ua aga’i atu nei i Falani i le va’a faila.
Ua fa’ailoa ma tapu’e mai ata o lea aiga o lo’o ua ulufale atu e nonofo i se tasi o faletalimalo tele i Paris, Falani, ma ua avea ma mata’ina i tagata lautele i lea a’ai le ali’i ta’uta’ua. Ua le toe kea tele Sylvester i le ata lea ua fa’ato’a fa’ata’ita’i ona fa’aalia i Lonetona ma Amerika, ae ua tu’u tia’i lava e ia, ona o le mea ua ali’i mai i si ona atali’i.
I lana vaega o tama o ata ma teine o ata lea sa tu’u e latou te fa’alauiloa fa’atasia le latou ata tifaga fou lea, ua latou fa’ailoa mai, “E ui lava ona o Sylvester sa tatau ona i ai i lenei mea, ae ua matou tu’ua o ia e alu e fa’amavae ma lona atali’i, ma ia fai fo’i sona taimi lelei ma lona aiga, e toe fa’amaopoopo mai ai o latou lagona mafana i le mafutaga fa’ale-aiga.”
E ui ina tele ata tifaga o lenei ali’i ta’uta’ua, ae ua fa’ailoa mai, e matua ese ona uiga i lona aiga, i lana fanau ma lona to’alua. O se tasi e matua alofa lava ma puipuimalu i lana fanau. E le taitai ona ia le talia mea e augani mai ai lana fanau ia te ia, ae maise e i ai i taimi uma o le olaga o lana fanau.
Ua ia fa’ailoa mai i le vasega o tusitala o nusipepa ma televise, “Ia outou iloa, e le o mautinoa le ala ua maliu ai lo’u atali’i, ou te le fa’alavelave fo’i i a outou tala tusia ma fa’asalalauga, peita’i, ou te ‘ai’oi atu, ina ia outou taga’i toto’a i le olaga o lenei tama, e le’i molia muamua i se solitulafono, pe ua va’aia o faia ni uiga mataga i luma o nisi, ona talosaga ai lea, ia taofia nei mea uma, se’i o tatou mautinoa lava le afuaga moni ua maliu ai Sage. O lona olaga fo’i, e tau lava i lo’u fatu ona uiga malu ma le fa’afiafia tama!”
Sa ia toe faliu mai fa’ailoa mai i le vasega o tusitala, “E leai se tiga ua ou o’o i ai i lenei olaga, e tusa ma le to’esea o lo’u atali’i fa’apenei, ae ou te le’i i ai e fesoasoani ia te ia, i se mea na tiga ai!” O le taimi tonu lava na maliu ai lona atali’i, o le taimi lea ua fa’atasi uma ai Rambo, Arnold ma isi uma ali’i ta’uta’ua i le ata o le Expendables 2 i le a’ai o San Diego.
O se tasi o ali’i fai ata tifaga o Dolph Lundgren, sa ia fa’ailoa mai, “Ou te alofa tele ia Sylvester ma lana fanau, sa ou tusi i ai ma ‘ave i ai la’u meaalofa e avea ma se fa’aputugatupe mo lana fanau.”
O le igoa atoa o lea atali’i o Sylvester o Sage Moonblood Stallone, ma sa avea ma se tasi e auai i lona ata tifaga o le “Rocky V” i le tausaga 1990 ma le isi ona ata o le “Daylight” i le tausaga 1966.
saunia: Leua Aiono Frost


text:
SIAMUPINI TAMA O LE MUA’AU MA TEINE O LE MANU’ULA I LE LIKI KIRIKITI O LE FU’A 2012
FO’I TAMA O LE MUA’AU MA LE IPU O LENEI TAUSAGA
Ua siamupini nei le 'au o Tama o le Mua'au i le liki kirikiti o le Fu'a i le tausaga nei 2012, le 'au kirikiti e le'i i ai se faiaina i lenei ta'amilosaga atoa, le lupe lea na seu silasila a e tu'i atu le tapuaiga e le afioaga o Faleniu, lele la ua tau ai lupe o Lefao, ma ua sili mea nei le seuga ina mae'a le ta'amilosaga o le 2012.
Le Afioaga le Sa'o o Magalei ma le Matua ia Mua'sau, Afio mai Aiono ma Solatoa o tei o Magalei, Afio ai le Falefia o Taupolo, Afio mai le tama o Aitulagi, Susu mai Taumafaalofi, Susu mai le ma'opu o Tuia'ana, Alala mai i laua na totoe, Maliu mai le fetalaiga ia Si'uolefanuafiga.
Lele ua sa'asa'a ai nei Taigafouga, Toomanu, Manu oso fusi, Fuata tautu, Taigafouga ae sa alo atu o Tuia'ana ma lona aumaga i fa'agatama o le kirikiti.
E le vavaea le fala o'oto i Feagaiga a le Atua i so'o Fata fai taulaga i totonu i le Afioaga, lea sa outou tapua'i ma tu'i atu le mulipapaga a'o alo le Afioga i le Matua ia Muasau, ma le 'au kirikiti i fa'agatama o le atunu'u, ia o lea la ua a'e malo le latou faiva, ua siamupini i lenei tausaga 2012.
Fa'amalo fo'i ia outou sa le mafai ona aua'i atu i Vaovai i Fagaalu i tagata ua matutua, ma le 'au vaega ua maua i tino gasegase, po'o e e taua, 'O upega le talifau' fa'amalo le tapua'i, a lele ua fo'i mai i fanua a outou alo sa outou tu'u atu e fai le taua.
Ua fa'amalo atu i le ta'alo fa'atamali'i, sa outou le fa'alogologo tiga, ae fai lava le mea sa finagalo tasi i ai o le fa'atino lea o outou ta'aloga se'i tau lava i le fa'aiuga, lele la ua outou sapi i ma'amalie ina ua outou siamupini ma le Fu'a o le tausaga lenei.
Tae tae fatu manava laia o le mea na outou fai atu nei, ia e fai fo'i ma fa'ata'ita'iga lelei mo fanau lalovaoa i le Afioaga, ia manaia le Fu'a ma manuia le outou Siamupini.
MANUMALO LE MANU’ULA I TA’ALOGA A TAMA’ITA’I
E ui lava e na o le tolu ta'aloga a nai teine, ae ua fa'amanuia nei le 'au mai le Afioaga o Vatia, i le latou 'au tamaita'i o le Manu'ula i lene tausaga i le liki o le Fu'a 2012.
Le Afioga e Susu mai le Tamaita'i o le Ao, Susu mai Tagoilelagi, Susu mai Nofoafanua, O i laua o le tao veloaluga, Susu mai Usoali'i, Mamalu mai oulua Tama Matua, ma upu ia te oulou le Saofaiga ma le Lautinalaulelei.
Ua sivasiva ai nei Toleafoa ma le 'aumaga ina ua a'e mai le tamaita'i o Sinaita'aga ma lona au-a-luma o le Siamupini o le Fu'a 2012.
E ui lava ina na'o le tolu ta'aloga o le 'au e tasi, sa tatau lava na lua ni a outou ta'amilosaga e talamasenia ai le outou galagala i le fia ta'aalo, ae paga lea, e pule a le faimea i lona uto, pe sasa'a mai pe tu'u ai pea.
Na'o fa 'au kirikiti a tamaita'i na auai i le liki, o le Pisisami mai i Vaitogi, Aeto mai Pago Pago, ma le Alo-i-afi mai i Masefau ua pau na o 'au na i ai i lenei tausaga i le tatou liki.
Fa'amalo uma i 'au a tamaita'i i lenei tausaga, fa'amanuia atu le Atua ia outou faiva i lenei tausaga atoa, ma ia manuia le sisiga Fu'a 2012.


text:
Leai se laisene avepasi na lavea ai le pasi
Na te’ena e le ave pasi o le pasi a le Pa i Fualaga lea na lavea i tala atu o Lauli’i i le Aso Lulu na te’a nei, tu’uaiga a le malo fa’asaga ia te ia, ina ua tula’i i luma o le Fa’amasinoga Fa’aitumalo i le taeao ananafi.
Ua faatulaga ai loa le isi ana iloiloga mo le Aso Lua, Fepuari 7, 2012.
O le mae’a ai ona tulai mai o le faalavelave i le aso lea, na taofia ai loa Farani i le toese i Tafuna ma tula’i ai i luma o le faamasinoga i le taeao ananafi.
O lo o molia Farani i le fa’afoeina o se ta’avale la’u pasese i se auala fa’atautala, ma i’u ina tula’i mai ai se fa’alavelave. O se solitulafono e mafai ona nofosala ai se tasi i le to’ese i le tausaga, po o le sala tupe e le silia ma le $1,000 po o fa’asalaga uma e lua.
Ae le gata i lea, o lo o molia fo’i o ia i le fa’afoeina o se ta’avale la’u pasese e aunoa ma sona pemita ma le ave ta’avale, e leai sona laisene aveta’avale.
Talu ai e le o i ai se fuafuaga a le malo e toe faila ni moli’aga fa’aopoopo fa’asaga ia Farani, na faia ai loa le fa’ai’uga a le fa’amasinoga e tatala i tua mai le toese e aunoa ma se tupe e totogi, i lalo o poloaiga e ao ona ia usitai i ai.
O nisi o ia poloaiga e aofia ai le fa’asa ona ia toe fa’afoea se ta’avale i le teritori, sei vagana ua i ai sona laisene, ua faasa ona ia taumafai e sola ese ma le atunuu, a ia tu’uina atu ona pepa malaga e taofi e le malo sei mae’a lana mataupu.
Na molimauina e le Samoa News le leai o ni manu’a i le tino o le alii ave pasi ina ua tulai i luma o le fa’amasinoga i le aso ananafi.
Na taua e se molimau fa’atuatuaina i le Samoa News e fa’apea, na manunu’a uma le pasese a le pasi ina ua lavea i le Aso Lulu na te’a nei, ma auina uma atu ai loa i latou i le falemai i Fagaalu i le afiafi lava lea mo togafitiga.
O le to’atele o le pasese na toe te’a uma lava i tua i le po na tupu ai le faalavelave, sei vagana ai se toatolu sa manaomia le faia i ai o nisi togafitiga i o latou tino ona o manu’aga tuga sa aafia ai, e pei ona faamaonia mai e se molimau i le Samoa News.
O le toatolu o i latou ia e aofia ai se tamaititi aoga e 14 tausaga le matua lea na manu’a lona lima, o se tama’ita’i na manu’a lona vae ma lona lima, ma le tama matua lea o loo i ai pea i le potu tigaina ona o le matuia o manu’a o loo a’afia ai o ia, e pei ona faamaonia mai e se molimau i le Samoa News.
Na asia e le Samoa News le falemai i le afiafi lea tulai mai ai le faalavelave, ma vaaia ai le faatumulia o le potu lea e taunuu atu ai gasegase tigaina i aiga o i latou na manunu’a i lea faalavelave.
Na mafai ona talanoa le Samoa News i se tasi o tina talavou, o le aiga lea o se tasi o le pasese na lavea i le faalavelave, ma taua ai e le tina lea le faateia o le latou aiga ina ua ta’u atu le tala e uiga i le faalavelave, ma latou faanatinati atu ai loa i le falemai.
Na taua e se molimau i le Samoa News, e tusa ai o le faamatalaga a le ave pasi, o le faalavelave na tulai mai ina ua motu le feouli o le pasi ina ua oso i luga o se omo le pa’u, ma mafua ai loa ona tifa le alu a le pasi ma i’u ina tofu atu ai i le sami.


text:
O lesona e aoaoina i totonu o se aiga—le nofoaga e mafai ona avea ma se vaega o le lagi iinei i le lalolagi.
O nisi o matua e faia ‘alofaga mo mea sese latou te faia i le aiga, e fai mai o le mafuaaga o lenei mea ona e leai se faleaoga mo tulaga faamatua.
O le mea moni, o loo i ai se a’oga faapena ma e mafai ona avea ma a’oga silisili o a’oga uma. O lenei aoga e ta’ua o le aiga.
Pe a ou toe tepa i tua i aso ua mavae o lo’u olaga, ou te manatua taimi faapelepele na oo ia i maua ma lo’u toalua. A o o’u faasoa atu nei mea e manatua ia te outou, atonu tou te manatua ai ni o outou lava foi aafiaga—aafiaga fiafia ma faanoanoa; tatou te aoao mai i ia mea uma.
1. O Le Malumalu o le Nofoaga Lea
Ina ua ou foi mai i lau misiona, sa ou fetaui i se tamaitai talavou lalelei fogaumi uliuli na pau mai i ona sulugatiti. O ona mata mananaia lapopoa lanumeli ma se ataata e faaoso ataata. Na ou tosina atu ia te ia i le taimi muamua lava na ou vaai ai ia te ia.
Na faatu e lo’u toalua le sini ia faaipoipo i le malumalu, e ui o aso la o le malumalu aupito latalata ane na manaomia ai se malaga e silia i le 4,000 maila (6,400 km).
O le ma faaipoipoga faalemalo sa fiafia ma faanoanoa foi, ona sa ma faaipoipo ae na i ai se aso e faamuta ai. Na saunoa mai le taitai i upu “Ia ou te faapea atu ua avea nei oulua o se tane ma se ava,” ae na vave lava ona sosoo mai ai, ma lana faamatalaga, “seia oo ina oulua mavae i le oti.”
O lea la faatasi ai ma le ositaulaga sa ma sefeina ai se seleni e totogi ai se pepa malaga mo na o le malaga atu i le Malumalu o Mesa Arisona.
I totonu o le malumalu, ao ma tootutuli ai i le fatafaitaulaga, sa fofogaina ai e se auauna faatagaina ia upu sa ou fia faalogo i ai, lea na folafola mai ai o i ma’ua o se tane ma se ava mo le olaga nei ma le faavavau atoa.
Sa ave i maua e se uo i le Aoga Sa. I le taimi o le fonotaga sa tulai o ia ma faailoa atu i maua i le vasega. Ina ua maea le fonotaga, sa sau se uso ia te a’u ma faatalofa mai ma tuu se 20 tala i lo’u lima. E le’i umi, ae aapa mai foi se isi uso ia te au, ma na ou te’i ona sa ia tuu mai foi i lo’u lima se tupe pepa. Sa vave ona ou sueina lo’u toalua, o lē sa i le isi itu o le potu, ma ou valaau atu i ai, “Blanquy, faatalofa i tagata uma!”
E le’i umi ae lava le seleni na ma aoina e toe foi atu ai i Kuatemala.
“I le mamalu selesitila o loo i ai ni lagi po o ni tikeri e tolu;
“Ma ina ia maua le tikeri aupito maualuga e ao i se tagata ona ulu atu i le faatulagaga lenei o le perisitua.”1
2. Ina Ia Finau, E Manaomia Ai Ni Tagata se Toalua
O se tasi o mautauave a lo’u toalua o le “Ina ia fai se finauga, e manaomia ai ni tagata se toalua, ma o le a le avea lava a’u ma se tasi o i la’ua na.”
Ua manino le fofogaina mai e le Alii o uiga faaalia e tatau ona taitai ai a tatou fegalegaleaiga ma isi tagata. O nei uiga o le faatauanau, tali-tiga, agamaualalo, agamalu, ma le alofa faamaoni.2
O sauaga faaletino i totonu o le aiga o se faiga ua tau le tupu i nisi o aganuu, ma o se mea lena tatou te olioli ai. Ae peitai, e le’i taitai lava ona tatou tuua sauaga faalelagona. O le afaina e tupu mai i lenei ituaiga o sauaga e i ai lava i o tatou mafaufau, e faamanualia ai o tatou tagata, e totō ai le ita i totonu o o tatou loto, e faiifo ai o tatou lagona lelei e uiga ia i tatou lava, ma e faatumulia ai i tatou i le fefe.
E le lava le na o le auai i le sauniga o le faaipoipoga faaselesitila. E tatau foi ona tatou ola i se olaga faaselesitila.
3. O Se Tamaitiiti e Pese o se Tamaitiiti Fiafia Lea
O le isi lea mautauave e masani ona ta’ua soo e lo’u toalua.
Sa malamalama le Faaola i le taua o musika paia. Ua ta’u mai e tusitusiga paia, ina ua maea ona faataunuuina le Paseka ma Ona soo, ma ina “Ua uma ona faia o a latou pese, ona latou o atu lea i le mauga o Olive.”3
Ma i Lana fetalaiga na auala mai i le Perofeta o Iosefa, na Ia fetalai ai, “Aua e fiafia lo’u agaga i le pese a le loto; ioe, o le pese a e amiotonu o se tatalo mai ia te a’u, ma o le a talia ma se faamanuiaga i luga o o latou ulu.”4
E ese le faagaeetia o le faalogoina o le pese a se tamaitiiti laitiiti na aoaoina e ona matua e usuina le, “O a’u o se atalii o le Atua.”5
4. Ou te Manao E Te Fusiina A’u
O upu “Ou te alofa ia te oe,” “Faafetai tele lava,” ma le “Faamagalo mai a’u” e pei o se suauu faamalolo mo le loto. Latou te liliuina loimata i le fiafia. Latou te tuuina atu le mafanafana i le loto ua mafatia, ma latou te faamautuina lagona alofa o o tatou loto. E pei lava ona magumagu laau i le leai o se vai taua, e faapena foi ona faavaivaia lo tatou alofa ma mate ai pe a tatou le faia atua na upu ma faatinoga o le alofa.
Ou te manatua aso na masani ona matou auina atu ai ni tusi aualofa e ala i le meli masani po o le faiga na matou faaputuina ai ni nai sene e telefoni atu ai mai se pusa telefoni ia i latou e pele ia i matou po o le faiga foi na matou tusia ai ni ata ma ni solo aualofa i luga o pepa lanutasi.
O aso nei, o nei mea uma ua pei o ni mea ua leva!
O le tekinolosi i aso nei ma le vaitaimi lenei ua mafai ai ona tatou faia mea ofoofogia. Ua ese le faigofie o le auina atu o se feau tesi o le alofa ma le loto faafetai! E fai e le autalavou i taimi uma. Mata e faaauau pea lenei faiga ma isi faiga mananaia pe a faavaeina o tatou aiga. O se tasi o feau tesi sa ou maua mai i lo’u toalua e faitauina faapenei: “O se fusi e pei o le lagi, o se kisi e pei o le la, ma se afiafi e pei o le masina. Manuia le aso, ou te alofa ia te oe.”
E le mafai ona ou teena le lagona e pei ua ou oo i le lagi pe a ou maua se feau e pei o lenei.
O lo tatou Tama oi le Lagi o se faataitaiga atoatoa o le faaalia o le alofa. A o Ia tuuina mai Lona Alo, sa Ia faaaogaina upu “O lo’u Atalii pele lena, ua ou fiafia lava ia te Ia.”6
5. Ou Te Alofa i le Tusi a Mamona ma Lo’u Faaola, o Iesu Keriso
E tumu a’u i le faagaeetia pe a ou vaai o faitau e lo’u toalua le Tusi a Mamona i aso uma. Ma a o ia faia lena mea, e mafai ona ou lagonaina lana molimau i le na o lo’u vaaia o le fiafia o ona foliga a o ia faitauina fuaitau e molimau mai i le misiona a le Faaola.
Ese le atamai o fetalaiga a lo tatou Faaola: “E suesue outou i tusi; aua ua outou manatu tou te maua ai le ola e faavavau: o tusi foi ia o loo molimau ia te a’u.”7
O le musuia e lenei mau, sa ou fai atu ai ia Raquel le tama teine a lo’u afafine, o lē e le’i leva atu ona iloa faitautusi, “O le a sau tala e uiga i le faatu o sau sini e faitau le Tusi a Mamona?”
O lana tali o le, “Ae, Tamamatua, e faigata tele. O se tusi telē.”
Ona ou fai atu lea i ai e faitau mai se itulau ia te a’u. Sa ou aumaia se uati e mafai ona taofi ma taimi ai lana faitauga. Sa ou fai atu, “E na o le tolu minute na e faitaua ai, ae o le lomiga faaSipaniolo o le Tusi a Mamona e 642 itulau, o lea la e te manaomia ai ni minute se 1,926.”
O lenei mea atonu na atili fefe ai o ia, o lea sa ou vaevaeina ai le numera lena i le 60 minute ma fai atu i ai, o le a na o le 32 itula na te manaomia e faitau ai—e itiiti ifo i le tasi ma le afa aso!
Ona ia fai mai lea ia te a’u, “E matuai faigofie tele lena, Tamamatua.”
I le faaiuga, sa umi atu se taimi na faaaluina e Raquel, o lona tuagane o Esteban, ma isi fanau a le ma fanau nai lo lenei taimi, ona o se tusi lenei e manaomia ona faitauina ma le agaga o le tatalo ma le mafaufau loloto.
E faasolosolo malie lava, a o tatou aoao e fiafia i tusitusiga paia, o le a tatou alalaga e pei o le Fai Salamo: “Ua matua suamalie au afioga i lo’u gutu! ua sili i lo le meli i lo’u gutu!”8
6. E Le Lava le Iloa o Tusitusiga Paia; E Tatau ona Tatou Ola Ai
Ou te manatua le avea o a’u ma se faifeautalai ua mae’a mai le misiona, ma le suesueina ma le filiga o tusitusiga paia, sa ou manatu na ou iloaina uma. A o ma tafafao faamasani, ma te suesue faatasi ai ma Blanquy i tusitusiga paia. Sa ou faaaogaina le tele o a’u faamatalaga na tusitusi ma mau e faatatau i ai e faasoa atu ai lo’u malamalama o le talalelei ia te ia. Ina ua uma ona ma faaipoipo, sa oo ina ou maua se iloa loloto a o ou aoaoina se lesona maoae mai ia te ia: Atonu sa ou taumafai e aoao o ia i le talalelei, ae sa ia aoaoina au i le auala e ola ai.
Ina ua faaiu e le Faaola le Lauga i luga o le Mauga, sa Ia tuuina mai le fautuaga poto lenei: “O lenei ai se faalogo i a’u upu nei, ma faia e ia, ou te faatusaina o ia i le tagata poto, ua na fai lona fale i luga o le papa.”9
O i latou o e ola i mataupu faavae faaselesitila o loo maua i tusitusiga paia e tuuina atu le faamafanafanaga ia i latou o e mafatia. Latou te aumaia le olioli ia i latou o e atuatuvale, taitaiga ia i latou o e o leiloloa, toafilemu ia i latou o e le fiafia, ma se taitaiga mautinoa ia i latou o e sailia le upumoni.
O le aotelega:
-
1.
O le malumalu o le nofoaga lea.
-
2.
Ina ia finau, e te manaomia ni tagata se toalua, ma o le a le avea lava au ma se tasi o i laua na.
-
3.
O se tamaitiiti e pese o se tamaitiiti fiafia lea.
-
4.
Ou te manao e te fusiina a’u.
-
5.
Ou te alofa i le Tusi a Mamona ma lo’u Faaola o Iesu Keriso.
-
6.
E le lava le iloa o tusitusiga paia; e tatau ona tatou ola ai.
O nei lesona ma le tele o isi lesona e aoaoina i totonu o se aiga—le nofoaga e mafai ona avea ma se vaega o le lagi iinei i le lalolagi.10 Ou te molimau atu o le talalelei a Iesu Keriso ma le fuafuaga a lo tatou Tama Faalelagi ua tuuina mai ai se taitaiga mautinoa i lenei olaga ma le folafolaga o le ola e faavavau, i le suafa o Iesu Keriso, amene.
Faaali Mau Faasino
-
-
2. Tagai Mataupu ma Feagaiga 121:41.
-
3. Mareko 14:26.
-
-
5. “O A’u o se Atalii o le Atua,” Viiga, nu. 184.
-
6. Mataio 3:17; tagai foi Mareko 1:11; 3 Nifae 11:7.
-
7. Ioane 5:39.
-
8. Salamo 119:103.
-
9. Mataio 7:24.
-
10. Tagai Aoaoga a Peresitene o le Ekalesia: Tavita O. MaKei (2003), 43, 150.


text:
Suia o Aiaiga Pepa Nofo Mau i Amerika
O sui uma o lo’o aumau i Amerika ae le o maua i fa’amaumauga a le Ofisa o Femalaga’iga, ua amata nei ona tatala i ai avanoa e talosaga ai ni o latou pepa faigaluega ma nonofo pea i Amerika talu ai le faiga fou ua tatala fa’alaua’itele e le Peresetene e fa’asa’o ai o latou pepa.
Ua fa’ailoa mai e le Associated Press e 1.7miliona tagata ua mae’a o’o ane ma e agava’a i lea fesoasoani, ma sa amatalia e Peresetene Obama ia Iuni 2012 lea faiga fou, ona o mana’oga tupito sa talosagaina e tagata palota hisipaniolo o le atunu’u.
O le to’atele o nei tagata e le o maua i fa’amaumauga a le Ofisa o Femalaga’iga a le Malo tele, e o mai Amerika Latina, ma ua fa’ailoa mai e maua lava le 11.5 miliona o i latou nei. O nei mea uma, ua fa’ailoa mai e le ripapilikana, “O se faiga e aoga mo Obama i le palota ia Novema lea fo’i fa’asalafa o tulafono tau femalaga’iga ua fa’ataunu’u nei.”
Ua faia nei sailiga a le Matagaluega o le Saogalemu Fa’alotoifale, ma ua iloga mai e agava’a ai nisi o le fanau talavou e i le va o le 16 ma le 30 tausaga, e fa’aauau a’oga ma faigaluega i Amerika. I fa’amaumauga ua i ai nei a le DHS e tusa ma le 1.04 miliona le fanau ua mae’a talosaga ma talia i lea vala o nei tulafono o femalaga’iga.
O le fuafuaga fa’ataoto a le Peresetene, ia le toe fa’afo’ia le fanau i o latou malo, ae ua mae’a a’otauina i latou i tomai aoga i totonu o Amerika, ona ua loa ona nonofo i latou i Amerika, ua agava’a lava i latou o fanau a le atunu’u.
Pau mea ua sailia i nei fanau, o le va’ai toto’a pe mata sa solia e i latou tulafono matuia, ma ua atoa fo’i le lima tausaga o alaala ma a’oga i totonu o Amerika, e sili ona taulia, le tautua fo’i a i latou i le militeri.
O lo’o i ai nisi o lo’o latou masalomia lenei faiga fou, o se faiga lava e toe o’o ina maua ai i latou, nofoaga o lo’o alaala tumau ai, ma e toe saili atu lava i ai i latou i se taimi mulimuli, pe afai o le a manatu Amerika e toe fa’afo’i ia i latou, pe a le taulia latou tusi talosaga mo nei penefiti.
Peita’i, o i latou o le a talia a latou talosaga, o se mea sili lea ua mafai ona maua mo i latou e fa’aauau ai ona latou alaala ma faigaluega ma ta’ua i latou o sitiseni o Amerika. E le toe popole fo’i i latou ise mea e tupu mulimuli mai aua, o lea ua talia o latou pepa nofo mau ma faigaluega.
O lo’o i ai fo’i le tinoitupe e totogia mo le talosagaina o nei pepa nofo mau, ua fa’ailoa mai e $465. mo le tagata e to’atasi. E i ai isi tau e fa’aopoopo i ai pe afai e i ai ni mea e toe talosagaina e toe avatu mo le iloiloga o ou pepa mai le atunu’u sa e fanau ai. O mea na e afua ai ona popolevale isi aua e iloga mai, tauau e le talia lana talosaga, ma o’o ai ina fa’atonuina e tula’i ese mai le atunu’u.
O nisi sui o le ripapilikana sa fa’aalia lona taofi, “Afai o le taliaina o talosga a nei sui e alaala ma faigaluega i Amerika, o le a tauva ma tagatanu’u moni lava o Amerika latou i avanoa faigaluega, o se isi lea mataupu e tatau ona va’ai toto’a i ai le Peresetene ma le Konekeresi.”
Ua mae’a fa’ailoa mai ituaiga fa’amaumauga e mo’omia mo le fa’auluga o lau talosaga mo nei fesoasoani ma fa’sao ai pepa nofo mau e faigaluega ai: pepa fanau, fa’amaumauga o togi i a’oga, fa’amaumauga o lou faila i le falema’i, faamaumauga o au tupe maua, tautua i le militeri, lau tautua i lou atunu’u ma nisi lava o pepa fa’amaonia mai loia e mo’omia e fa’amautu atili ai au pepa ua taua’aoina. Ua fa’ailoa mai e faitau masina lav o tatalia tali o nei talosaga, ae o nisi lava e vave ona maua mai. O sui talosaga fo’i, ua fa’ailoa i ai, aua lava ne’i tu’ua e i latou Amerika, i le taimi atoa o lo’o iloilo ai lana talosaga.
O lo’o i ai nisi fo’i auaunaga ua latou avea nei tautua e fesoasoani ai mo sui uma e fia fa’aulu latou talosaga, ma ua avea fo’i ma ala e maua ai latou tamaoaiga, ae sili lea aua, e masani i latou i aiaiga e mo’omia mo sui talosaga nofo mau.
saunia: Leua Aiono Frost


text:
Tala o le Pasefika
Na fa’aalia e ni isi o faipule Vanuatu lo latou tete’e, e ala i lo latou le auai i se fono tele tau i fefa’atauaiga a le lalolagi (WTO), ma se fa’amatalaga, o sa latou taumafaiga ina ia u’una’ia le fa’amautu le auai o le atunu’u i totonu o lenei fa’alapotopotoga.
O lenei fonotaga sa fa’afoe e ta’ita’i o fefa’atauaiga a le malo, e ui ina e le i fa’ataunu’uina le palota e fa’amautu ai le avea o Vanuatu ma se tasi o totino o le WTO ma e le o ma’oti mai i le taimi nei, le aso e faia ai lea palota.
Na fa’aalia e Joe Natuman, se tasi o faipule o lo o fa’atu’iese, ua leva ona pasi le taimi e talanoa ai.
TOE FA’AOPOOPO FUAINUMERA TAGATA FITI A’AFIA I LE TYPHOID
Ua mafai ona fa’amaonia mai ni isi o tagata e to’alima, i Fiti, ua a’afia i le fa’ama’i o le typhoid. E pei ona ta’ua i se ripoti a le FijiLive, o nei tagata e mai i le nu’u o Nanoko ma Navosa i Sigatoka.
Na ta’ua e le so’oupu a le Minisita o le Soifua Maloloina, o Peni Namotu, e to’a 29 ni tagata na taofia i le falema’i i le vaiaso ua mavae, ae to’alima na fa’amaonia ua a’afia i le typhoid.
MANA’O KOVANA CNMI IA AVE’ESE AMERIKA TAGATA ATUNU’U ESE
Ua i luma o le Ofisa o Femalagaaiga a le Malo Tele o Amerika ia se talosaga mai i le kovana o le CNMI, o Benigno Fitial, ina ia ave’ese uma tagata mai atunu’u ese o lo o nonofo faasolitulafono i totonu o lea teritori.
O le vaiaso ua mavae na fa’asalalauina ai e le ofisa feterale le tu’uina atu o se avanoa e mafai ai ona nonofo pea tagata o atunu’u ese i totonu o CNMI, e ui ina ua amata fa’amalosi tulafono fou tau femalagaaiga.
Na fa’aalia le le fiafia o Fitial e tusa ai ma lea fa’aaliga mai i le ofisa feterale ma ia ta’ua le tatau i ofisa feterale ona fa’ataunu’u o latou tiute e ala i le fa’amalosia o tulafono lea ua i ai nei CNMI i lalo o le pule’aga a le malo feterale i tulaga tau femalagaaiga.
Na ta’ua e Fitial, o le ave’esea o tagata mai atunu’u ese mai i totonu o CNMI, o le a mafai ona tatala ai avanoa faigaluega mo tagata nu’u.
FAIA IA FEPUARI 2012 ILOILOGA TAGI A LE MALO O FITI FA’ASAGA I LE FIJI TIMES
O se tagi a le faigamalo le tumau a Fiti, e fa’asaga i le Fiji Times, lea ua fa’atulaga mo le masina o Fepuari i le tausaga fou.
O le tagi a le malo o Fiti o lo o faia e fa’asaga i lenei nusipepa, e aofia ai le pule o le nusipepa, o Brian O’Flaherty, o Fred Wesley o ia o lo o avea ma Fa’atonu, ona o tu’ua’iga i le le usita’ia o se fa’atonuga a le Fa’amasinoga Maualuga, e ala i le lomia o se ripoti i le masina o Novema e fa’aulutalaina o le “FIFA probes Doc”.
I totonu o lea lava ripoti sa ta’ua ai se fa’amatalaga mai i le failautusi sinia a le OFC (Oceania Football Confederation) o Tai Nicholas, lea na ta’ua e le Loia Sili, ua ta’uleagaina ai le Fa’amasinoga Maualuga.
O lea lava ripoti sa muamua lomia i totonu o se nusipepa i Niu Sila.
(Source: Radio New Zealand)